**ΦΕΒΡΟΥΑΡΙΟΥ 7!!**

**ΜΝΗΜΗ ΤΟΥ ΟΣΙΟΥ ΠΑΤΡΟΣ ΗΜΩΝ ΛΟΥΚΑ ΤΟΥ ΕΝ ΣΤΕΙΡΙΩ**

[](http://2.bp.blogspot.com/_XQqgvQ4ZKB4/S21HMOxm_HI/AAAAAAAAAiM/V00dAKkEohI/s1600-h/7.+%CE%9B%CE%9F%CE%A5%CE%9A%CE%91%CE%A3+%CE%9F%CE%A3%CE%99%CE%9F%CE%A3+2.jpg)

**ΑΚΟΛΟΥΘΙΑ.**

(Προσκυνητάριον της εν τη Φωκίδι Μονής του Οσίου Λουκά. Κρεμού Γεωργίου, Αθήνα 1874)

**ΜΙΚΡΟΣ ΕΣΠΕΡΙΝΟΣ**

Εις το Κύριε εκέκραξα, ιστώμεν στίχους δ’ . Προσόμοια Στιχηρά.

**Ήχος α’ . Πανεύφημοι Μάρτυρες.**

Προφρόνως συνέλθωμεν οι πιστοί, Λουκά του θεόφρονος, συνεορτάσαι την κοίμησιν, ο γαρ Θεός ημών, εν τη μνήμη τούτου, παρέχει δωρήματα, τοις πάσι και δεινών απολύτρωσιν, κατακαμπτόμενος, εν ελέει ταις λιταίς αυτού, ος πρεσβεύει υπέρ των υμνούντων αυτόν.

Προκρίνας τα μένοντα σοφώς, των ρευστών αείμνηστε, εν ουρανοίς συναπήλαυσας, αΰλοις τάξεσι, Λουκά θεοφόρε, της χαράς της κρείττονος. Διόπερ ως Θεώ παριστάμενος, τούτον ικέτευε, δωρηθήναι ταις ψυχαίς ημών την ειρήνην και το μέγα έλεος.

Θεράπων και δόκιμος Χριστού, και θερμός τω Πνεύματι, επί της γης αναδέδειξαι, θεομακάριστε, εντολάς γαρ θείας, ακριβως εφύλαξας. Διο συγκληρονόμον σε έδειξε, Λουκά θεσπέσιε, των αρρήτων αγαθών αυτού, βασιλείας ουρανών της κρείττονος.

Πραότητος γνώμην αψευδής, ακτησίας αύθίς τε, και κατανύξεως πέφηνας, κανών μακάριε, ησυχία τύπος, ακριβής και μέτριος, και πάσης αρετής άλλης έμπλεως. Διο ικέτευε, δωρηθήναι, ταις ψυχαίς ημών, την ειρήνην και το μέγα έλεος.

**Δόξα. Ήχος β .**

Δαβιτικώς ώσπερ φοίνιξ, εν τω οίκω του Θεού εξήνθησας, ηγιασμένε Λουκά, και ωσεί κέδρος επλήθυνας, η εν τω Λιβάνω τους φοιτητάς σου, ους περιφρούρει και σκέπε από βλάβης παντοίας. Σε γαρ κεκτήμεθα προς Θεόν παρρησίαν, καύχημα και σκέπην και ασφαλές προπύργιον. Διο πρέσβευε Χριστώ τω Θεώ, ειρηνεύσαι τον κόσμον, και σώσαι τας ψυχάς ημών.

Και νυν. Θεοτοκίον.

Την πάσαν ελπίδα μου...

Είσοδος. Φως ιλαρόν. Προκείμενον της ημέρας.

**Εις τον στίχον. Ήχος α’ . Των ουρανίων ταγμάτων.**

Ο υπερόπτης των κάτω και παρεπίδημος, ο εραστής των άνω, και ερημοπολίτης, Λουκάς ο θεοφόρος πάντας ημάς, εορτάσαι προτρέπεται, της προς Θεόν εκδημίας αυτού πιστώς, την ημέραν την σωτήριον.

Στ.: Τίμιος εναντίον Κυρίου...

Έξω σαρκός και του κόσμου ταις αρεταίς γεγονώς, και δι’ αυτών δοξάσας, επί γης δια βίου, τον Κύριον της δόξης Πάτερ σοφέ, κατ’ αξίαν δεδόξασαι, και ιαμάτων εδείχθη θεία πήγη, παρ’ Αυτού Λουκά θεόληπτε.

Στ.: Δίκαιος ως φοίνιξ ανθήσει...

Μέτριος άκακος πράος απλούς ησύχιος, ως χρηματίσας Πάτερ, υπέρ άνθρωπον όντως, και άϋλος εν ύλη οίκος Θεού, καθωράθης επάξιος, τας εξ Αυτού προϊούσας σοι δωρεάς, συμπαθώς διαπορθμεύων ημίν.

**Δόξα. Ήχος πλ. β’ .**

Τους μεγάλους σου καμάτους, ευφημούμεν Λουκά Πατήρ ημών, δι’ ων επαξίως τω Θεώ ευηρέστησας. Πάσης γαρ της προσκαίρου ζωής το άστατον ουδέν ηγησάμενος, την ουράνιον επόθησας του Δεσπότου βασιλείαν, Χριστόν μόνον ελόμενος, τον σε δοξάσαντα μακάριε.

Και νυν. Θεοτοκίον.

Θεοτόκε συ ει η άμπελος...

Νυν απολύεις. Τρισάγιον.

**Απολυτίκιον. Ήχος δ’ . Ταχύ προκατάλαβε.**

Σταυρόν εκ νεότητος αναλαβόμενος, πορείαν διήνυσας, στενήν και επίπονον, μακρύνας εν όρεσιν· όθεν αυλιζόμενος εις ευρύχωρον πλάτος, δόξης και βασιλείας, του Θεού και Σωτήρος, Λουκά θεομακάριστε, υπέρ ημών αεί ικέτευε.

Δόξα. Και νυν. Θεοτοκίον.

Το απ’ αιώνος απόκρυφον...

Απόλυσις.

**ΜΕΓΑΣ ΕΣΠΕΡΙΝΟΣ**

Προοιμιακός, μακάριος ανήρ. Εις δε το Κύριε εκέκραξα, ιστώμεν στίχους ι’ , και ψάλλομεν της εορτής δ’ .

**Ήχος α’. Γερμανού Πατριάρχου.**

Λέγε Συμεών, τίνα φέρων εν αγκάλαις, εν τω ναώ αγάλλη; τίνι κράζεις και βοάς; Νυν ηλευθέρωμαι· είδον γαρ τον Σωτήρά μου· Ούτός εστιν, ο εκ Παρθένου τεχθείς, ούτός εστιν ο εκ Θεού Θεός Λόγος, ο σαρκωθείς δι' ημάς, και σώσας τον άνθρωπον· Αυτόν προσκυνήσωμεν. (Δις)

Δέχου Συμεών, ον υπό τον γνόφον, Μωσής νομοθετούντα, προεώρα εν Σινά, βρέφος γενόμενον, νόμω υποταττόμενον. Ούτός εστιν, ο δια νόμου λαλήσας ούτός εστιν, ο εν Προφήταις ρηθείς, ο σαρκωθείς δι' ημάς, και σώσας τον άνθρωπον· Αυτόν προσκυνήσωμεν.

Δεύτε και ημείς, άσμασιν ενθέοις, Χριστώ συναντηθώμεν, και δεξώμεθα αυτόν, ου το σωτήριον ο Συμεών εώρακεν. Ούτός εστιν, ον ο Δαυΐδ καταγγέλλει ούτός εστιν, ο εν Προφήταις λαλήσας, ο σαρκωθείς δι' ημάς, και νόμω φθεγγόμενος· Αυτόν προσκυνήσωμεν.

**Και του Οσίου στ’ . Ήχος πλ. β’ . Όλην αποθέμενοι.**

Σοφώς κατενόησας, ως εμπαθής τε και δούλη, Λουκά παναοίδιμε, και τους ταύτην παίζουσα μετιόντας εστί, μηδαμώς μένουσα, μετά την έξοδον, την εντεύθεν προς τον Κύριον, η ευδιάλυτος αύτη, και ροώδης, και πρόσκαιρος, ζωή τε και κατάστασις, όθεν και της κρείττονος γέγονας, προς ην απευθύνων, αγχίνους ως κριτής τε και σοφός, βίον και λόγον, και πράξίν τε Χριστώ ευηρέστησας.

Σταυρόν εκ νεότητος, αναλαβών και την τρίβον, Λουκά την επίτομον, και στενήν διώδευσας εμμελέστατα, τη σεπτή μάλιστα, πειθαρχών ένδοξε, διατάξει του καλέσαντος. Διο κατάλληλον, εύρες των καμάτων την έκβασιν, και άξιον το έπαθλον, την εν ουρανοίς βασιλείαν Χριστού, και την μετά πάντων Αγίων εν φωτί διαγωγήν, μεθ’ ων απαύστως ικέτευε υπέρ των τιμώντων σε.

Θαύματος υπόθεσις, άπασιν ήσθα θεόφρον, και μετά του σώματος, επί γης το πρότερον καθορώμενος, και σκοπών Όσιε, και βιών ένθεα, και τοις λόγοις και τοις πράγμασι. Μέτριος πράος γαρ, ώφθης και ηδύς και μειλίχιος, και άγαν ευπροσήγορος, και προφητικός και απλούστατος, πολλώ δε νυν μάλλον, ηνίκα προς Θεόν αναδραμών, εθαυμαστώθης και έλαβες, χάριν των ιάσεων.

Όλως εκ νεότητος, ακολουθήσας Κυρίω, γονικήν κατέλιπες, ένδοξε προσπάθειαν, και στοργήν κοσμικήν, και ερήμους ώκησας, ασκητών τον βίον, εξασκών εν ταπεινότητι, ον και ετέλεσας ζέοντι τω πνεύματι Όσιε, καλώς εμπορευσάμενος, νείμας σου τα όντα τοις πένησι, και τον μαργαρίτην, τον θείον εξωνούμενος Χριστόν, ου και τυχών της εφέσεως, έστης αξιάγαστε.

Έφερες τυπτόμενος, ονειδιζόμενος Πάτερ, διαπληκτιζόμενος, παρά του τεκόντος σε δια Κύριον, ον επόθεις ένδοξε, ου τρωθείς τω ποθώ, τα τερπνά ουδέν λελόγισαι. Μητρός δε στέρησιν, και την ξενιτείαν ηγάπησας, και σχήμα ενεδέδυσο, το των μοναχών ιερώτατε, αλλά φανεροί σε, Θεός και μη βουλόμενον ευχαίς, ταις μητρικαίς Λουκά Όσιε, καμθείς ο φιλάνθρωπος.

Βίον εκτελέσας σου, τον ιερόν πανιέρως, θαύματα ετέλεσας, ιερέ εξαίσια και παράδοξα, του Θεού σοι νείμαντος, αρραβώνα ένθεον, και προ της ανταποδόσεως, των θείων πόνων σου, νέμει δε και στέφος σοι άφθαρτον, και δόξαν αιωνίζουσαν, όταν ως Κριτής παραγέν ηται. Αυτόν ουν δυσώπει, ρυσθήναι τους υμνούντάς σε ημάς, από παντοίας κακώσεως, Λουκά πανσεβάσμιε.

**Δόξα. Ήχος πλ. δ’ .**

Των μοναστών τα πλήθη, τον καθηγητήν σε τιμώμεν, Λουκά Πατήρ ημών, δια γαρ σου την τρίβον, την όντως ευθείαν πορεύεσθαι έγνωμεν. Μακάριος ει τω Χριστώ δουλεύσας, και εχθρού θριαμβεύσας την δύναμιν, Αγγέλων συνόμιλε, Οσίων ομόσκηνε, και δικαίων, μεθ’ ων πρέσβευε τω Κυρίω, ελεηθήναι τας ψυχάς ημών.

**Και νυν... Ήχος πλ. δ’. Ανδρέου Κρήτης**

Ο τοις Χερουβίμ εποχούμενος, και υμνούμενος υπό των Σεραφίμ, σήμερον τω θείω Ιερώ κατά νόμον προσφερόμενος, πρεσβυτικαίς ενθρονίζεται αγκάλαις, και υπό Ιωσήφ εισδέχεται δώρα θεοπρεπώς, ως ζεύγος τρυγόνων την αμίαντον Εκκλησίαν, και των εθνών τον νεόλεκτον λαόν, περιστερών δε δύο νεοσσούς, ως αρχηγός Παλαιάς τε και Καινής. Του προς αυτόν χρησμού δε Συμεών, το πέρας δεξάμενος, ευλογών την Παρθένον, Θεοτόκον Μαρίαν, τα του πάθους σύμβολα του εξ αυτής προηγόρευσε, και παρ' αυτού εξαιτείται την απόλυσιν βοών· Νυν απολύεις με Δέσποτα, καθώς προεπηγγείλω μοι, ότι είδόν σε το προαιώνιον φως, και Σωτήρα Κυριον του Χριστωνύμου λαού.

Είσοδος. Φως ιλαρόν, το Προκείμενον της ημέρας, και τα Αναγνώσματα.

**Σοφίας Σολομώντος το Ανάγνωσμα. (Κεφ. 4, 7-15)**

Δικαιος εάν φθάση τελευτήσαι, εν αναπαύσει έσται· γήρας γαρ τίμιον, ου το πολυχρόνιον, ουδέ αριθμώ ετών μεμέτρηται. Πολιά δε εστι φρόνησις ανθρώποις, και ηλικία γήρως, βίος ακηλίδωτος. Ευάρεστος Θεώ γενόμενος, ηγαπήθη, και ζων μεταξύ αμαρτωλών, μετετέθη. Ηρπάγη, μη κακία αλλάξη σύνεσιν αυτού, η δόλος απατήση ψυχήν αυτού. Βασκανία γαρ φαυλότητος αμαυροί τα καλά, και ρεμβασμός επιθυμίας μεταλλεύει νουν άκακον. Τελειωθείς εν ολίγω, επλήρωσε χρόνους μακρούς· αρεστή γαρ ην Κυρίω η ψυχή αυτού· δια τούτο έσπευσεν εκ μέσου πονηρίας. Οι δε λαοί ιδόντες και μη νοήσαντες, μηδέ θέντες επί διανοία το τοιούτον, ότι χάρις και έλεος εν τοις οσίοις αυτού, και επισκοπή εν τοις εκλεκτοίς αυτού.

**Σοφίας Σολομώντος το Ανάγνωσμα. (Κεφ. 3, 1-9)**

Δικαίων ψυχαί εν χειρί Θεού, και ου μη άψηται αυτών βάσανος. Έδοξαν εν οφθαλμοίς αφρόνων τεθνάναι. Και ελογίσθη κάκωσις η έξοδος αυτών, και η αφ' ημών πορεία σύντριμμα, οι δε εισιν εν ειρήνη. Και γαρ εν όψει ανθρώπων εάν κολασθώσιν, η ελπίς αυτών αθανασίας πλήρης. Και ολίγα παιδευθέντες, μεγάλα ευεργετηθήσονται, ότι ο Θεός επείρασεν αυτούς, και εύρεν αυτούς αξίους εαυτού. Ως χρυσόν εν χωνευτηρίω εδοκίμασεν αυτούς, και ως ολοκάρπωμα θυσίας προσεδέξατο αυτούς. Και εν καιρώ επισκοπής αυτών αναλάμψουσι, και ως σπινθήρες εν καλάμη διαδραμούνται. Κρινούσιν έθνη, και κρατήσουσι λαών και βασιλεύσει αυτών Κυριος εις τους αιώνας, οι πεποιθότες επ' αυτόν, συνήσουσιν αλήθειαν, και οι πιστοί εν αγάπη προσμενούσιν αυτώ, ότι χάρις και έλεος εν τοις οσίοις αυτού, και επισκοπή εν τοις εκλεκτοίς αυτού.

**Σοφίας Σολομώντος το Ανάγνωσμα. (ε´ 15-23, στ´ 1-3).**

Δίκαιοι εις τον αιώνα ζώσι, και εν Κυρίω ο μισθός αυτών, και η φροντίς αυτών παρά Υψίστω. Δια τούτο λήψονται το βασίλειον της ευπρεπείας, και το διάδημα του κάλλους εκ χειρός Κυρίου· ότι τη δεξιά αυτού σκεπάσει αυτούς, και τω βραχίονι υπερασπιεί αυτών. Λήψεται πανοπλίαν τον ζήλον αυτού και οπλοποιήσει την κτίσιν εις άμυναν εχθρών. Ενδύσεται θώρακα δικαιοσύνην και περιθήσεται κόρυθα κρίσιν ανυπόκριτον. Λήψεται ασπίδα ακαταμάχητον, οσιότητα· οξυνεί δε απότομον οργήν εις ρομφαίαν. Συνεκπολεμήσει αυτώ ο κόσμος επί τους παράφρονας· πορεύσονται εύστοχοι βολίδες αστραπών, και ως από ευκύκλου τόξου, των νεφών, επί σκοπόν αλούνται, και εκ πετροβόλου θυμού πλήρεις ριφήσονται χάλαζαι. Αγανακτήσει κατ αὐτῶν ύδωρ θαλάσσης· ποταμοί δε συγκλύσουσιν αποτόμως. Αντιστήσεται αυτοίς πνεύμα δυνάμεως, και ως λαίλαψ εκλικμήσει αυτούς, και ερημώσει πάσαν την γην ανομία, και η κακοπραγία περιτρέψει θρόνους δυναστών. Ακούσατε ουν, Βασιλείς, και σύνετε· μάθετε Δικασταί περάτων γης· ενωτίσασθε οι κρατούντες πλήθους, και γεγαυρωμένοι επί όχλοις εθνών· ότι εδόθη παρά Κυρίου η κράτησις υμίν, και η δυναστεία παρά Υψίστου.

**Εις την Λιτήν, Ιδιόμελα. Ήχος β’ .**

Δαβιτικώς ώσπερ φοίνιξ εν τω οίκω Κυρίου εξήνθησας, ηγιασμένε Λουκά, και ωσεί κέδρος η εν τω Λιβάνω τους φοιτητάς σου επλήθυνας, ους περιφρούρει και σκέπε από βλάβης παντοίας. Σε γαρ κεκτήμεθα προς Θεόν παρρησίαν, καύχημα και τείχος και ασφαλές προπύργιον. Διο πρέσβευε Χριστώ τω Θεώ ειρηνεύσαι τον κόσμον, και σώσαι τας ψυχάσς ημών.

**Ο αυτός.**

Σήμερον ο θεόπνευστος Λουκάς μεθίσταται του βίου. Σήμερον ο ουρανός εισδέχεται τον ουράνιον φωστήρα. Τα ουράνια τάγματα νυν γέγηθε, τον επίγειον όντα και ουράνιον. Χορός Πατέρων αγάλλεται, και Σε τον Θεόν μεγαλύνει αεί, ημείς δε οι τούτου μύσται βοώμεν· Πρέσβευε υπέρ ημών Πάτερ αγιώτατε.

**Ήχος γ’ .**

Πατέρων αγλάϊσμα, και μοναστών εγκαλλώπισμα, και ασκητών σεμνολόγημα, πάντων των Ναζηραίων μέγιστον καύχημα, θείος κανών εις αρετήν, Λουκά, γεγονώς, και τύπος ακριβείας, οδηγός απλανής προς σωτηρίας οδόν, μη διαλίπης πρεσβεύειν υπέρ του ποιμνίου σου, μη παρόψοιο δεινώς κλονουμένους ημάς, παντοίαις επιφοραίς του δράκοντος, αλλά πρόστηθι Πάτερ, και λύτρωσον συμφορών αμέτρων σους δούλους, και αξίωσον απρόσκοπτον διατελούντας, ζωήν ευαρεστείν τω Χριστώ.

**Ήχος δ’ .**

Πάτερ τρισόλβιε, συ της Τριάδος ιερόν τε και θείον γέγονας ενδιαίτημα. Ποθήσας γαρ την αρετήν έρωτι θείω, τα επίγεια πάντα, εις ουδέν λελόγισαι, και τον Σταυρόν επ’ ώμων αράμενος, τω Χριστώ προθύμως ηκολούθησας, και συμβασιλεύειν ηξιώθης, Λουκά παμμακάριστε, αλλά μη παύση πρεσβεύειν υπέρ των πίστει ευφημούντων σε.

**Ο αυτός.**

Έλαμψαν τα καλά σου έργα, ως ήλιος εν ουρανώ και επί γης, Χριστού θεράπον, Λουκά πανσεβάσμιε, ορθοδόξως γαρ εκήρυξας ημίν τη αληθή και άμωμον πίστιν Χριστού, διο ικέτευε Όσιε Πάτερ, εν τη μνήμη σου θεοφόρε, δωρηθήναι ημίν το μέγα έλεος.

**Ήχος πλ. β’ .**

Τους μεγάλους καμάτους ευφημούμεν Λουκά Πατήρ ημών, δι’ ων επαξίως τω Θεώ ευηρέστησας. Πάσης γαρ της προσκαίρου ζωής το άστατον ουδέν ηγησάμενος, την ουράνιον επόθησας του Δεσπότου βασιλείαν, Χριστόν μόνον ελόμενος, τον σε δοξάσαντα μακάριε.

**Δόξα. Ήχος πλ. δ’ .**

Καλλωπίζεται πατρίς η θρεψαμένη σε Πάτερ Λουκά μακάριε, και επαγάλλεται χαρμονικώς σήμερον εν τη πανηγύρει, κηρύττουσα τα σα κατορθώματα, το δε σώμά σου το ιερόν, ως θησαύρισμα κατέχουσα βοά σοι· Μη ελλίπης πρεσβεύων υπέρ των πίστει εκτελούντων το ιερόν σου μνημόσυνον.

Και νυν. Της εορτής. Γερμανού, οι δε Ανατολίου

Ο παλαιός ημερών, νηπιάσας σαρκι, υπό Μητρός Παρθένου τω Ιερώ προσάγεται, του οικείου νόμου πληρών το επάγγελμα, ον Συμεών δεξάμενος έλεγε. Νυν απολύεις εν ειρήνη κατά το ρήμά σου τον δούλόν σου· είδον γαρ οι οφθαλμοί μου το σωτήριόν σου Κύριε.

Η δε, συμφώνως τω Τυπικώ, ου ψάλλεται η εορτή, το παρόν Θεοτοκίον.

Χαίροις το εργαστήριον Θεού του πανυψίστου. Χαίροις αείφωτε Μαρία θεονύμφευτε. Χαίροις η παγκόσμιος χαρά των ορθοδόξων. Πρέσβευε τω εκ σου τεχθέντι σώσαι το γένος ημών.

**Στιχηρά. Ήχος πλ. δ’ . Ω του παραδόξου θαύματος.**

Πάθη, ψυχής τε και σώματος, δι’ εγκρατείας σοφέ, και συντόνου ασκήσεως, υποτάξας έφθασας, αρετών εις ακρώρειαν, και γνόφον θείον, ώσπερ το πάλαι Μωσής, εισέδυς δόξαν ενοπτριζόμενος, ήνπερ επόθησας κατιδείν θεσπέσιε Πάτερ Λουκά, και Θεόν εώρακας, ώσπερ ιδείν δυνατόν.

Στ.: Τίμιος εναντίον Κυρίου...

Χάριν, μεγίστην εισδέδεξαι, παρά Χριστού του Θεού, κατ’ αξίαν των πόνων σου, προοράν τα μέλλοντα, και προλέγειν σαφέστατα, ιάσθαι νόσους, διώκειν δαίμονας εν τω καιρώ δε της προσευχής από γης, ω ξένου θαύματος! Εις αέρα αίρεσθαι σωματικού, πάχους μη κωλύοντός σε παναοίδιμε.

Στ.: Δίκαιος ως φοίνιξ ανθήσει...

Σοι, ως δικαίω θεσπέσιε, φαιδρόν ανέτειλε φως, ως ευθεί τη καρδία δε, ευφροσύνη άληκτος, εις αιώνα δεδώρηται, τους απεράντους, ης συν Αγγέλων χοροίς, επαπολαύων και ημών μέμνησο, των προσφευγόντων σοι, και πιστώς υμνούντων σε των ασκητών, θείον εγκαλλώπισμα και ακροθίνιον.

**Δόξα. Ήχος πλ. α’ .**

Όσιε Πάτερ Λουκά πανσεβάσμιε, το της Ελλάδος καύχημα, των ασκητών ωραιότης, ουκ έδωκας ύπνον σοις οφθλαμοίς εις κόρον, ουδέ τοις βλεφάροις σου νυσταγμόν, έως σου την ψυχήν και το σώμα, των παθών ηλευθέρωσας, και σεαυτόν ητοίμασας του Αγίου Πνεύματος καταγώγιον. Όθεν και τα πόρρω, ως ενεστώτα προέλεγες, και της ομοουσίου Τριάδος θεράπων γενόμενος, τρισόλβιε Πατήρ ημών, πρέσβευε υπέρ ημών εκτενώς προς Κύριον.

Και νυν. Της εορτής. Ανδρέου Κρήτης.

Ερευνάτε τας Γραφάς, καθως είπεν εν Ευαγγελίοις Χριστός ο Θεός ημών· εν αυταίς γαρ ευρίσκομεν αυτόν, τικτόμενον και σπαργανούμενον, τιθηνούμενον και γαλακτοτροφούμενον, περιτομήν δεχόμενον, και υπό Συμεών βασταχθέντα, ου δοκήσει ουδέ φαντασία, αλλ' αληθεία τω κόσμω φανέντα, προς ον βοήσωμεν· ο προ αιώνων Θεός, δόξα σοι.

**Νυν απολύεις. Τρισάγιον.**

**Απολυτίκιον. Ήχος δ’ . Ταχύ προκατάλαβε.**

Σταυρόν εκ νεότητος αναλαβόμενος, πορείαν διήνυσας, στενήν και επίπονον, μακρύνας εν όρεσιν· όθεν αυλιζόμενος εις ευρύχωρον πλάτος, δόξης και βασιλείας, του Θεού και Σωτήρος, Λουκά θεομακάριστε, υπέρ ημών αεί ικέτευε.

**Δόξα. Της εορτής.**

Είτα, το Θεοτόκε Παρθένε, και η ευλόγησις των άρτων. Είτα τίθεται ανάγνωσις εις τον βίον του Οσίου. Μετά την ανάγνωσιν διανέμεται ο ευλογηθείς άρτος τοις αδελφοίς και ανά ποτήριον οίνου ευλογίας χάριν και τιμής του Αγίου και ουχί πλέον. Και μετά τούτο αρχόμεθα του Εξαψάλμου.

**ΟΡΘΡΟΣ**

**Μετά την α’ στιχολογίαν, κάθισμα. Ήχος πλ. δ’ . Την Σοφίαν και Λόγον.**

Απαλών εξ ονύχων Πάτερ σοφέ, ακρασίαν μισήσας την βλαβεράν, επόθησας κάλλιστα, την καθόλου εγκράτειαν, ης καρπός αγνεία, και άκρα απάθεια, δι’ ων θεραπεύσας εφάνης τον κτίσαντα, όθεν και την χάριν, παρ’ Αυτού εκομίσω, του παύειν τα νοσήματα, και διώκειν τα πνεύματα, εξ ανθρώπων μακάριε, πρεσβεύων εκτενώς και ημάς, τους πιστώς υμνούντάς σε, φυλάττεσθαι αμετόχους παντοίων κακώσεων.

**Δόξα. Και νυν. Προεόρτιον. Αυλών ποιμενικών.**

Ετέχθης επί γης, ο προάναρχος Λόγος, προσήχθης τω ναώ, ο ακατάληπτος, χαίρων δε ο πρεσβύτης, εν ταις αγκάλαις σε υπεδέξατο, κράζων· Νυν απολύεις ον επεσκέψω κατά το ρήμά σου, ο ευδοκήσας σώσαι ως Θεός, το γένος των ανθρώπων.

**Η το Θεοτοκίον. Την Σοφίαν και Λόγον.**

Χαριστήριον αίνον χρεωστικώς, ως η χήρα εκείνη τα δύο λεπτά, προσφέρω σοι Δέσποινα, υπέρ πασών των χαρίτων σου. Συ γαρ ώφθη σκέπη ομού και βοήθεια, πειρασμών και θλίψεων, αεί με εξαίρουσα, όθεν ως εκ μέσου φλογιζούσης καμίνου, ρυσθείς των θλιβόντων με εκ καρδίας κραυγάζω σοι· Θεοτόκε βοήθει με, πρεσβεύουσα Χριστώ τω Θεώ, των πταισμάτων άφεσιν δοθήναί μοι. Σε γαρ έχω ελπίδα ο δούλός σου.

**Μετά την β’ στιχολογίαν. Όμοιον.**

Τω πυρί της αγάπης του Ιησού, πυρωθείς την καρδίαν όλον σαυτόν, Αυτώ ανατέθηκας, τοις αυτού βαίνων ίχνεσιν, εγκρατείας πόνω το σώμα δουλούμενος, την ψυχήνπιαίνων παννύχοις δεήσεσιν, όθεν και τον δρόμον, ευαρέστως τελέσας, λυθείς τε του σώματος, προς Αυτόν εξεδήμησας Λουκά θείε Πατήρ ημών, αεί εν ευφροσύνητελών, Οσίων δικαίων Μαρτύρων τε, μεθ’ ων πρέσβευε σωθήναι τους δούλους σου.

**Δόξα. Και νυν. Προεόρτιον. Κατεπλάγη Ιωσήφ.**

Νηπιάζει δι' εμέ, ο Παλαιός των ημερών, καθαρσίων κοινωνεί, ο καθαρώτατος Θεός, ίνα την σάρκα πιστώση μου, την εκ Παρθένου. Και ταύτα Συμεών μυσταγωγούμενος, επέγνω τον αυτόν, Θεόν φανέντα σαρκι, και ως ζωήν ησπάζετο, και χαίρων, πρεσβυτικώς ανεκραύγαζεν· Απόλυσόν με· σε γαρ κατείδον, την ζωήν των απάντων.

**Η Θεοτοκίον. Την Σοφίαν και Λόγον.**

Ο των όλων Δεσπότης και Ποιητής, εξ αχράντου σου μήτρας σάρκα λαβών, προστάτην Σε έδειξε, των ανθρώπων Πανάχραντε. Δια τούτο πάντες προς Σε καταφεύγομεν, ιλασμόν πταισμάτων αιτούμενοι Δέσποινα, και αιωνιζούσης, λυτρωθήναι βασάνου, και πάσης κολάσεως, της εκεί Σε δεόμεθα, ίνα πίστει βοώμέν σοι· Πρέσβευε Χριστώ τω Θεώ, του δοθήναι πάσι την άφεσιν, τοις πιστώς προσιούσι τη σκέπη Σου.

**Μετά τον Πολυέλεον, κάθισμα. Όμοιον.**

Αναβάς εις το όρος των αρετών, και ασκήσας οσίως Πάτερ Λουκά, τον νουν ανεπτέρωσας από γης προς ουράνια, και προς πλάτος θείον, πανσόφως πτερούμενος, λογισμώ τελείω, ανήλθες μακάριε, όθεν τους εις βάθος, πειρασμών εμπεσόντας, ανείλκυσας Όσιε, ενεργών τα τεράστια, θεοφόρε Πατήρ ημών· πρέσβευε Χριστώ τω Θεώ, των πταισμάτων άφεσιν δωρήσασθαι, τοις εορτάζουσι πόθω την αγίαν μνήμην σου.

**Δόξα. Και νυν. Προεόρτιον. Κατεπλάγη Ιωσήφ.**

Εν τω όρει τω Σινά, πάλαι κατείδε Μωϋσής, τα οπίσθια Θεού, και αμυδρώς θείας φωνής, κατηξιώθη εν γνόφω τε και θυέλλη, νυν δε Συμεών, τον σαρκωθέντα Θεόν, ατρέπτως δι' ημάς ενηγκαλίσατο, και γεγηθώς ηπείγετο των τήδε, προς την ζωήν την αιώνιον· διο εβόα· Νυν απολύεις, τον δούλόν σου Δέσποτα.

**Η Θεοτοκίον. Την Σοφίαν και Λόγον.**

Ως παρθένον και μόνην εν γυναιξί, σε ασπόρως τεκούσα Θεόν σαρκί, πάσαι μακαρίζουσι γενεαί ανθρώπων. Το γαρ πυρ εσκήνωσεν εν σοι της θεότητος, και ως βρέφος θηλάζεις, τον Κτίστην και Κύριον, όθεν των Αγγέλων, και ανθρώπων το γένος, αξίως δοξάζομεν, τον πανάγιον Τόκον Σου. πρέσβευε Χριστώ τω Θεώ, των πταισμάτων άφεσιν δωρήσασθαι, τοις ανυμνούσιν αξίως την δόξαν σου.

Είτα, η ανάγνωσις εις τον βίον του Οσίου.

**Οι αναβαθμοί· το α’ αντίφωνον του δ’ ἤχου.**

Προκείμενον: Τίμιος εναντίον Κυρίου...

Στ.: Τί ανταποδώσωμεν τω Κυρίω...

Πάσα πνοή.

Ευαγγέλιον· εκ του κατά Ματθαίον· Είπεν ο Κύριος τοις εαυτού μαθηταίς· πάντα μοι παρεδόθη υπό του Πατρός μου...

**Ο Ν’ ψαλμός.**

Δόξα: Ταις του σου Οσίου...

Και νυν: Ταις της Θεοτόκου...

**Ιδιόμελον, ήχος β’ . Στ.: Ελεήμον, ελέησόν με ο Θεός...**

Όσιε Πάτερ, εκ βρέφους την αρετήν επιμελώς ασκήσας, όργανον γέγονας του Αγίου Πνεύματος, και παρ’ Αυτού λαβών των θαυμάτων την ενέργειαν, έπεισας τους ανθρώπους, καταφρονείν των ηδέων. Νυν δε τω φωτί καθαρώτερον ελλαμπόμενος τω θείω, φώτισον και ημών τας διανοίας, Λουκά Πάτερ Όσιε.

Οι Κανόνες· πρώτον της εορτής μετά του ειρμού εις στ · και οι δύο κανόνες του Αγίου εις η . Ει δε ου συμψάλλεται η εορτή, ο κανών της Θεοτόκου πρώτον, είτα του Αγίου.

Ο α’ κανὼν του Αγίου, ου η ακροστιχίς: Λουκάν γεραίρω, των μοναστών το κλέος.

**Ωδή α’ . Ήχος πλ. δ’ . Ύγράν διοδεύσας.**

Λαμπτήρα Χριστός σε φωτοειδή, φωτός απόρρήτου τοις αΰλοις μαρμαρυγαίς, αυγάζοντα πάντων τας καρδίας, Λουκά θεόφρον αναδείκνυσι.

Όλως από βρέφους αγιασθείς, Θεώ ανετέθης εκ νηδύος ως Σαμουήλ, και γνόφον εισέδυς των αρρητων, θεωριών ελλαμφθείς την διάνοιαν.

Υπέδυς γενναίως ως αριστεύς, το στάδιον μάκαρ των αγώνων θωρακισθείς, τη θεία δυνάμει του Σωτήρος, και τον αντίπαλον όφιν κατέρραξας.

**Θεοτοκίον.**

Κανίζεις τω ξένω σου τοκετώ, της φύσεως νόμους υπέρ λόγον και υπέρ νουν, εν μήτρα Παρθένε συλλαβούσα, τον Ποιητήν απάντων και Κύριον.

Ο β’ Κανὼν του Οσίου Λουκά, έχων ακροστιχίδα: Λουκάν επαινώ το κλέος της Ελλάδος. Αμήν.

**Ωδή α’ Ήχος πλ. β’. Ως εν ηπείρω πεζεύσας ο Ισραήλ.**

Λόγον μοι δίδου θεόπτα παρεστηκώς, θρόνω του Δεσπότου σου, ανυμνήσαι την φαιδράν, και φωσφόρον μνήμην σου Λουκά, διαλύσας την αχλύν της διανοίας μου.

Ολοσχερώς σε ποθήσας ο Ιερός, Σώτερ προς την άσκησιν, απεδύσατο στερρώς, θλίψεις μόχθους πόνους καρτερών, ανθ' ων εύρατο τρυφήν την ατελεύτητον.

Υπωπιάζων το σώμα Πατερ Λουκά, εγκρατεία πάντοτε, αγρυπνία συνεχεί, κακουχία πάση τε σοφώς, τας ορμάς των εμπαθών ηδονών έστησας.

**Θεοτοκίον**

Κυριοτόκε Παρθένε η τον Θεόν, εν σαρκί γεννήσασα, τον αχώρητον παντι, σαρκωθέντα οίκτω των βροτών, τυραννίδος με παθών δείξον υπέρτερον.

**Ωδή γ’ . Συ ει το στερέωμα.**

Άνωθεν η χάρις σοι, επιφοιτήσασα Όσιε, του αγαθού Πνεύματος δοχείον, ιερόν απειργάσατο.

Νέον ώσπερ άλλον σε, Λουκά απόστολον κήρυκα, η του Θεού νύμφη Εκκλησία, κεκτημένη αγάλλεται.

Γην εις πάσαν έδραμε, των θαυμασίων σου Άγιε, η αστραπή και των ιαμάτων τηλαυγώς η ενέγεια. Θεοτοκίον.

**Θεοτοκίον.**

Ένα δυσί φύσεσι, τον απερίληπτον τέτοκας της τριλαμπούς, Άχραντε Τριάδος, πανακήρατος μείνασα.

**Ο β’ κανὼν του Οσίου. Ουκ έστιν Άγιος ως συ.**

Ανεπτερώθης τω θερμώ, έρωτι του Σωτήρος, και γονέων το φίλτρον, υπερείδες δι' αυτόν, και γέγονας ω Λουκά, ξένος πάντων των τερπνών μακάριε.

Ναόν Κυρίου σεαυτόν, απεργάσασθαι θέλων, ερημίας κατώκεις ως ο πάλαι Ηλιού, προς δαίμονας πολεμών· όθεν εύρες τέλος το μακάριον.

Εν πάση θεία εντολή, ευπειθής ως οικέτης, ανεδείχθης παμμάκαρ, καλώς αυτάς εκτελών, και ταπεινών σεαυτόν· όθεν ύψος έλαβες ουράνιον.

**Θεοτοκίον**

Παρθένε Μητηρ του Θεού, η τεκούσα τον Λογον, υπέρ λόγον οφθέντα, δι' ημάς όπερ ημείς, ικέτευε εκτενώς, αλογίας πάσης με λυτρώσασθαι.

**Κάθισμα. Ήχος πλ. δ’ . Την Σοφίαν και Λόγον.**

Από βρέφους ποθήσας την αρετήν, των ηδέων απέσχου πάντων σοφέ, νηστείαν και άσκησιν, ακριβή ενδεικνύμενος, και μητρός τον πόθον ουδέν ηγησάμενος, εν σεμνείω φέρων, σαυτόν λάθρα δέδωκας. Πάλιν δε μηνύει σε Θεός τη μητρί σου, θρηνούση την στέρησίν σου δικαίως πανάριστε, η και νυν συνηδόμενος· πρέσβευε Χριστώ τω Θεώ, των πταισμάτων άφεσιν δωρήσασθαι, τοις εορτάζουσι πόθω την αγίαν μνήμην σου.

**Δόξα. Και νυν. Προεόρτιον. Ανέστης εκ νεκρών.**

Ετέχθης εκ μητρός, ο προάναρχος Λόγος, προσήχθης τω ναώ, ο ακατάληπτος φύσει. Χαίρων δε ο πρεσβύτης εν ταις αγκάλαις σε υπεδέξατο, κράζων· Νυν απολύεις, ον επεσκέψω κατά το ρήμά σου, ο ευδοκήσας σώσαι ως Θεός, το γένος των ανθρώπων.

**Η. Ήχος α’ . Του λίθου σφραγισθέντος.**

Εν τω ναώ προσηνέχθης η ζωή των απάντων, δι’ εμέ νηπιάσας υπό νόμον εγένου, ο πάλαι χαράξας εν πλαξί, τον νόμον εν τω όρει τω Σινά, ίνα πάντας απαλλάξης, εκ της του νόμου πάλαι δουλείας. Δόξα τη ευσπλαγχνία σου Σωτήρ, δόξα τη βασιλεία σου, δόξα τη οικονομία σου μόνε φιλάνθρωπε.

**Η το Θεοτοκίον. Ο αυτός.**

Την ψυχήν μου Παρθένε την ταπεινήν, την εν ζάλη του βίου των πειρασμών, νυν ως ακυβέρνητον, ποντουμένην τω κλύδωνι, αμαρτιών τω φόρτω, οφθείσαν υπέραντλον, και εν πυθμένι άδου, ελθείν κινδυνεύουσαν, φθάσον Θεοτόκε, πρεσβειών σου ελέει, γαλήνην παρέχουσα και κινδύνων εξαίρουσα. Συ λιμήν γαρ αχείμαστος, πρεσβεύουσα τω Σω Υιώ και Θεώ, των πταισμάτων άφεσιν δοθήναί μοι, Σε γαρ έχω ελπίδα ο δούλός σου.

Είτα, τίθεται ανάγνωσις.

**Ωδή δ’ . Συ μου ισχύς Κύριε.**

Ρώμη Θεού δυναμωθείς, παναοίδιμε των δυνάμεων, φάλαγγας συνέκοψας, και ηδονών άπασαν πυράν, και σαρκός ορέξεις, ασκήσει εναπεμάρανας. Διο σε συνελθόντες, ευφημούμεν τρισμάκαρ, και την μνήμην σου πίστει δοξάζομεν.

Ανατραφείς Άγγελος ώσπερ εν σώματι, των γηΐνων άπασαν διέπτυσας, απατηλήν δόξαν και ρευστήν, και τρυφήν και πλούτον, ως όναρ μάκαρ λελόγισαι, εντεύθεν θεηγόρος, και προφήτης και μύστης, των Θεού μυστηρίων γεγένησαι.

Ίνα τον σον, έρωτα Πάτερ προς Κύριον, αναφθέντα ζήλω θείω πίστεως, εναποσβέση ταις μηχαναίς, ο εχθρός επήλθε, πολυειδώς αλλ’ απέρριπται, και γέλως καθωράθη, συντριβείς τοις ποσί σου, αηττήτω δυνάμει του Πνεύματος.

**Θεοτοκίον.**

Ρύσαι φθοράς, και παγίδων με Δέσποινα, του δολίου σκέπουσα πρεσβείαις σου, ταις προς τον σον, Πάναγνε, Υιόν, και Θεόν των όλων. Εις σε γαρ πάσαν ανέθηκα την μόνην Θεοτόκον, σωτηρίας ελπίδα και προς σε καταφεύγω Θεόνυμφε.

**Ο β’ τοῦ Οσίου Λουκά. Χριστός μου δύναμις.**

Άκακος Όσιος, ευθύς και ήμερος, και ακέραιος ώφθης Πάτερ Λουκά· όθεν μεμακάρισαι, παρά του πάντων Ποιητού, και Δεσπότου παμμακάριστε.

Ιδών ο φθόνος σε, καλώς διάγοντα, την ζωήν εξεκαύθη και πειρασμών, πλήθός σοι εξήγειρεν, αλλ' εξηλέγχετο κενός λύκος, μάτην το του λόγου χανών.

Νοός ευθύτητι, τον βίον ίθυνας, προς τα κρείττω παμμάκαρ των εφετών, πάντων το ακρότατον, επιποθών Πάτερ ιδείν, ου ευστόχως και τετύχηκας.

**Θεοτοκίον**

Ωραίαν κάλλει σε, πασών ευράμενος, γυναικών ο ωραίος Κόρη σεμνή, σου την Μητραν ώκησε, και δυσμορφίας με παθών, και του σκότους ελυτρώσατο.

**Ωδή ε’ . Ίνα τι με απώσω.**

Ως ακλόνητος πύργος, έστης απερίτρεπτος αύραις του δράκοντος, ως στερρός οπλίτης, αντετάξω τοις τούτου στρατεύμασι, και εις τέλος τούτον, καταβαλών δυνάμει θεία, τον της νίκης απείληφας στέφανον.

Τον φιλόξενον τρόπον, Αβραάμ εζήλωσας μακαριώτατε, τους απανταχόθεν προσιόντας προθύμως δεχόμενος, και προβλέπων τούτων, και προρών τας επελεύσεις, ανεκήρυττες πάσι τρανότατα.

Ως Θεού μιμητήν σε πόθω μακαρίζομεν Πάτερ θεόπνευστε, ως σοφόν προστάτην, οικονόμον ψυχών προμηθέστατον, ως φωστήρα θείον, και οδηγόν των πλανωμένων, και φρουρόν των πιστών ασφαλέστατον.

**Θεοτοκίον.**

Νεκρωθείσα την φύσιν, την της ανθρωπότητος τη παραβάσει το πριν, ως Θεόν τεκούσα, της ζωής αρχηγόν ανεζώωσας, Θεοτόκε μόνη, των ουρανών υψηλοτέρα, και προς κάλλος το πρώτον ανήγαγες.

**Ο β’ τοῦ Οσίου Λουκά. Τω θείω φέγγει σου αγαθέ.**

Την των καμάτων σου αμοιβήν, παρά του πλουσίου Δοτήρος, απολαβών Πάτερ Όσιε, πέλαγος θαυμάτων πάσιν εδείκνυσο, τας νόσους αφανίζων των προσιόντων σοι.

Ου κατενάρκησας του εχθρού, Πάτερ ταις μυρίαις προσβολαίς, ου κατεπλάγης την έπαρσιν, έστης δε ως πύργος στερρός ακλόνητος, ταπείνωσιν ως θώρακα ενδυσάμενος.

Καλώς τελέσας τον ιερόν, βίον σου Παμμάκαρ, και λαβών από Θεού την ανταπόδοσιν, χάριν ιαμάτων, τυφλούς εφώτισας, χωλούς και παραλύτους αποτελών υγιείς.

**Θεοτοκίον**

Λαοί υμνείτε την αληθώς, τέξασαν τον Λογον του Θεού, ανερμηνεύτως και μείνασαν, πάλιν μετά τόκον Παρθένον άφθορον, ως πάντων προστασίαν και σωτηρίαν βροτών.

**Ωδή στ’ . Ιλάσθητί μοι Σωτήρ.**

Μωσέως και Ηλιού, κατ’ ίχνος Πάτερ εβάδισας, μεταναστεύων εν γη, σπηλαίοις και όρεσιν εναποκρυπτόμενος, προς πολλών τε αύθις, σωτηρίαν φανερούμενος.

Ο νους σου θεοειδής, ο βίος όλος ασύγκριτος, ο λόγος θεοτερπής, ο βίος ισάγγελος, κανών ακριβέστατος, η ση πολιτεία, αρετής απάσης δέδεικται.

Νοσούντά με χαλεπώς, και πάθεσιν αμαυρούμενον, φωτί των σων πρεσβειών, λαμπρύνας θεράπευσον, ιατρός ως άριστος, ως Θεού θεράπων, ασκητών ως ακροθίνιον.

**Θεοτοκίον.**

Ανάρχου Πατρός Υιόν, συνάναρχον απεκύησας, δημιουργόν του παντός, Θεόν αναλλοίωτον δι’ ημάς γενόμενον, καθ’ ημάς Παρθένε, ανεικάστω αγαθότητι.

**Ο β’ τοῦ Οσίου Λουκά. Του βίου την θάλασσαν.**

Ελύθη η πάλαι σοι, δολιόφρον καθ' ημών, ισχύς και φρούδα γέγονε, τα πολλά σου σοφίσματα πονηρέ· ιδού γαρ απλούστατος, και απόνηρος νέος σε κατέβαλε.

Ουκ έδωκας Όσιε, σοις βλεφάροις νυσταγμόν, ουδέ κροτάφοις άνεσιν, έως πάσαν κατέβαλες μηχανήν, του πλάνου ποικίλους σοι, πειρασμούς καθ' εκάστην εξεγείροντος.

Σωφρόνως διήνυσας, σου τον βίον και καλώς, φιλοξενών εκάστοτε, ελεών τε πλουσίως και δαψιλώς· διο και τετύχηκας, αφθαρσίας και δόξης ακηράτου Λουκά.

**Θεοτοκίον**

Τριάδος γεγέννηκας, συ τον ένα σαρκικώς, Θεοκυήτορ Παναγνε, υπέρ νουν τε και λόγον· διο βοώ, Τριάδος της θείας με, ταις πρεσβείαις σοι δείξον οικητήριον.

**Κοντάκιον. Ήχος δ’ . Τη Υπερμάχω.**

Ο εκλεξάμενος Θεός προ του πλασθήναί σε, εις ευαρέστησιν Αυτού, οι οίδε κρίμασι, προσλαβόμενος εκ μήτρας καθαγιάζει, και οικείον εαυτού δούλον δεικνύει σε κατευθύνων σου Λουκά, τα διαβήματα, ο φιλάνθρωπος· ω νυν χαίρων παρίστασαι.

**Ο οίκος.**

Ω Πατέρων αρίστη καλλονή και σεμνότης, ω πάντων ασκητών κοσμιότης. Χριστού τας εντολάς γαρ πληρώσαντος, πως υμνήσω την σην βιοτήν, ένδοξε, μη έχων λόγων δύναμιν; Αλλ’ όμως σοι θαρρών βοήσω·

Χαίρε, λαμπρόν μοναζόντων κλέος·

χαίρε. πιστών οδηγέ και λύχνε.

Χαίρε, της ερήμου τερπνότατον βλάστημα·

χαίρε, οικουμένης λαμπτήρ φαεινότατε.

Χαίρε, ότι κατεφρόνησας των ρεόντων και φθαρτών·

χαίρε, ότι τα ουράνια συν Αγγέλοις κατοικείς.

Χαίρε· των αθυμούντων ταχινέ παρακλήτορ·

χαίρε, των εν κινδύνοις ποθεινέ παραστάτα.

Χαίρε, σεπτόν δοχείον του Πνεύματος·

χαίρε, κλεινόν Χριστού οικητήριον.

Χαίρε, δι’ ου δόσις πάσα ηυγάσθη·

χαίρε, δι’ ου ο Θεός εδοξάσθη.

Ω νυν χαίρων παρίστασαι.

**Συναξάριον.**

Τη εβδόμη του αυτού μηνός, μνήμη του Οσίου Πατρός ημών Λουκά, του εν τω Στειρίω της Ελλάδος ασκήσαντος, και καλώς τελειωθέντος.

**Στίχοι:**

Έπλησε Λουκάς θαυμάτων την Ελλάδα, ος ουδέ νεκρός παύεται των θαυμάτων. Εβδοάτη Λουκάς Φεβρουαρίοιο μετέστη. Τη αυτή ημέρα, μνήμη του Οσίου Πατρός ημών Παρθενίου, επισκόπου Λαμψάκου.

**Στίχοι:**

Αφήκε τον χουν Παρθένιος Λαμψάκω, Λαμπτήρα πυρσεύοντα φως αυτού μέγα.

Ούτος ην επί της βασιλείας Κωνσταντίνου του Μεγάλου, υιός Χριστοφόρου, διακόνου της κατά Μελιτόπολιν Εκκλησίας, γραμμάτων μεν άπειρος, πάσαν δε πρακτικήν αρετήν μετιέναι σπουδάζων, και προκάλυμμα την των ιχθύων ποιούμενος άγραν, τοις αιτούσιν αυτώ μετεδίδου. Τοσαύτη δε τις ην η κρυπτομένη εν αυτώ ευσέβεια και αρετή, ως και χάριν παρά Θεού λαβείν, δαίμονας απελαύνειν, και παντοίας νόσους ιάσθαι. Επιμέλειαν δε ποιησάμενος της των γραμμάτων μαθήσεως, χειροτονείται πρεσβύτερος υπό Φιλίππου Επισκόπου Μελιτοπόλεως, και αύθις Επίσκοπος της Λαμψάκου υπό Αχιλλίου Μητροπολίτου Κυζίκου. Πολλά δε θαύματα εκτελέσας, και γαρ υπό ταύρου τον οφθαλμόν ανδρός τινος εκκοπέντα ιάσατο, και μόνη σφραγίδι καρκίνου πάθος ούτω λεγόμενον από τινος γυναικός διεσκέδασε, και τον λυττήσαντα κύνα και κατασχόντα αυτόν φυσήματι απενέκρωσε, και τον υπό της αμάξης συμπατηθέντα, διαρραγείσης αυτώ της γαστρός τεθνηκότα αύθις ανεζώωσε. Και από της του Επιτρόπου δε γαμετής το ακάθαρτον απήλλαξε πνεύμα, και ενεργείν τοις βαφεύσι τα πρόσφορα παρεσκεύασε, αποδιώξας τον εμφωλεύοντα δαίμονα, και πολλά έτερα παράδοξα ενεργήσας, και περί των εσομένων προειπών, προς Κύριον εξεδήμησε.

Τη αυτή ημέρα, μνήμη των Αγίων Χιλίων Μαρτύρων, και Τριών Οικετών, και Τεσσάρων Προτικτόρων, των εν Νικομηδεία μαρτυρησάντων.

Ούτοι, οικέται υπήρχον των τεσσάρων Προτικτόρων, υφ’ ων κατεσχέθη, εκ προστάγματος βασιλικού, ο της Αλέξανδρέων Επίσκοπος Πέτρος ο αγιώτατος, και απετμήθη την κεφαλήν. μετά γαρ την τούτου τελευτήν, των Προτικτόρων πιστευσάντων πανοικί τω Χριστώ, και μαρτυρησάντων, οι τούτων δούλοι, τη εις Χριστόν πίστει θερμανθέντες, ηυτομόλησαν προς τον βασιλέα Διοκλητιανόν εν Νικομηδεία, συν γυναιξί και παιδίοις και βρέφεσι. Και ομολογήσαντες είναι χριστιανοί, και μη πεισθέντες αρνήσασθαι τον Χριστόν, από του στρατού κατεκόπησαν ξίφει.

Τη αυτή ημέρα, οι Άγιοι Εξ Μάρτυρες, οι εκ Φρυγίας, πυρί τελειούνται Μη την πυρός φρίξαντες ισχύν εξ Φρύγες, τη των Φρυγών γη πύργος εισίν ισχύος.

Τη αυτή ημέρα, μνήμη του Οσίου Πατρός ημών Πέτρου του εν Μοναβάτοις αγωνισαμένου.

Τη αυτή ημέρα, μνήμη του Αγίου Μάρτυρος Θεοπέμπτου, και της συνοδίας αυτού.

Τη αυτή ημέρα, μνήμη του Οσίου Πατρός ημών Σαραπίωνος.

Τη αυτή ημέρα, μνήμη του Αγίου Απρίωνος, επισκόπου Κύπρου.

Τη αυτή ημέρα, μνήμη του Αγίου Νεομάρτυρος Γεωργίου, του εξ Αλικιανού Κυδωνιάς Κρήτης.

Ταις αυτών αγίαις πρεσβείαις Χριστέ ο Θεός, ελέησον και σώσον ημάς.

**Ωδή ζ’ . Θεού συγκατάβασιν.**

Σύνεσει κοσμούμενος, και σωφροσύνη, περιαστράπτων φωτί, ώσπερ ήλιος ώφθης, καταφωτίζων κόσμου τα πέρατα, και τοις Αγγέλοις συμψάλλων γηθόμενος· Ευλογητός ο Θεός, ο των Πατέρων ημών.

Την χάριν επλούτησας, των ιαμάτων εξ αεννάου πηγής, θεραπεύειν τας νόσους και άπελαύνειν κακίας τα πνεύματα, λεπρούς καθαίρειν, τυφλοίς την ανάβλεψιν, αφθόνως νέμων σοφέ, και μεταστάς από γης.

Ως όρθρος ως άδυτος, αστήρ εκλάμψας, πάσαν κατηύγασας οικουμένην, ακτίσι των χαρισμάτων, του θείου Πνεύματος, αποκαλύπτων μελλόντων την δήλωσιν, τα κεκρυμμένα προς φως εξάγων χάριτι.

**Θεοτοκίον.**

Ναός αγιώτατος του θείου Πνεύματος γέγονας, υπέρ φύσιν ατρέπτως, εν σοι του λόγου κατασκηνώσαντος, και εν ουσίαις δυσίν αναλάμψαντες, εκ σου υπέρ νουν θεοχαρίτωτε.

**Ο β’ τοῦ Οσίου Λουκά. Οι Παίδες εν Βαβυλώνι.**

Η θήκη των σων λειψάνων, Λουκά πηγή αναδέδεικται, ιαμάτων εν η πας προστρέχων, εκλυτρούται παντοίων παθών, σε μακαρίζων Όσιε, και ημών τον Δεσπότην Χριστόν.

Σημείοις μεγίστοις Πάτερ, εδόξασέ σε ο Κύριος ον εδόξασας συ, δια πόνων της ασκήσεως πρότερον· Ευλογητός γαρ έκραζες, ο Θεός των Πατέρων ημών.

Εν βίω περιφανής τε, και εν τοις θαύμασι μέγιστος, και εν πάσι καλοίς ανεδείχθης, απαράμιλλος Όσιε, διο των πόνων εύρηκας, αμοιβήν βασιλείαν Θεού.

**Θεοτοκίον**

Λαόν και πόλιν σου σώζε, Θεοκυήτορ πανάμωμε, προστασία ημών των εν πίστει, αδιστάκτω βοώντων σοι· Ευλογημένος Πάναγνε, ο καρπός της κοιλίας σου.

**Ωδή η . Επταπλασίως κάμινον.**

Της ουρανίου Άγιε, απολαύων φαιδρότητος, και της των Αγίων μακαρίας λήξεως, χαράς τε και στάσεως, της των Οσίων και Προφητών, ίλεως ημίν και ευμενή τον Δεσπότην, απέργασαι πρεσβείαις, ευπροσδέκτοις σου όπως, συν σοι της αιωνόυ ζωής αξιωθώμεν.

Ολολαμπής ως ήλιος, τω Θεώ παριστάμενος, υπέρ της σης ποίμνης, εκτενώς ικέτευε, κινδύνων και θλίψεων, και των σκανδάλων του πονηρού, των επερχομένων ανωτέραν οφθήναι, εν σοι εγκαυχωμένην, και θερμόν σε προστάτην και πρέσβυν κεκτημένη, Λουκά εις τους αιώνας.

Κατά παθών ενίσχυσον, και εχθρών αοράτων τε και των ορωμένων, το πιστόν σου ποίμνιον, φυλάττων ακράδαντον, συν τω ποιμένι και τον χορόν, τον περικυκλούντα την αγίαν σου θήκην, και πόθω μελωδούντα· Ιερείς ευλογείτε, λαός υπερυψούτε εις πάντας τους αιώνας.

**Θεοτοκίον.**

Λύσον ψυχής μου πάναγνε, την ζοφώδη κατήφειαν, και των λογισμών την καταιγίδα πράϋνον, τα νέφη διώκουσα της εμπαθούς καρδίας μου, και προς μετανοίας οδηγούσά με τρίβους, σωζόμενός σε όπως, ανυμνώ και δοξάζω, την μόνην Θεοτόκον αεί ευλογημένην.

**Ο β’ τοῦ Οσίου Λουκά. Νόμων πατρώων οι μακαριστοί.**

Λυμην παντοίου πάθους ένδοξε, αποδιώκεις Πατερ Λουκά μακάριε, τους λεπρώντας εξιώμενος, ρωννύων ασθενούντας, και παρειμένους λύων του κατέχοντος δεσμού, και κυλλούς και χωλούς ομού, και τυφλούς θεραπεύων. Τον Κυριον υμνείτε βοώντας, και υπερυψούτε, εις πάντας τους αιώνας.

Άπονον εύρες δόξαν Όσιε, πόνους πολλούς υποίσας και αγωνίσματα, αγρυπνίαν τήξιν σώματος, νηστείαν κακουχίαν, χαμαικοιτίαν, πάσαν άλλην πίεσιν σαρκός, δι' αγάπην του κτίσαντος, ω συνών συνευφραίνη· αυτόν ουν εκδυσώπει σωθήναι, πάντας τους εν πίστει, και πόθω σε υμνούντας.

Δια ποικίλων πόνων Όσιε, των αρετών εισήχθης εις την ουράνιον, βασιλείαν ευφραινόμενος, τανύν εις τους αιώνας, και του Δεσπότου πάντοτε τρυφών ταις καλλοναίς, συν Αγγέλοις μελώδημα τον Τρισάγιον άδεις· Τον Κυριον υμνείτε τα έργα, και υπερυψούτε, εις πάντας τους αιώνας.

**Θεοτοκίον**

Ουκ αποστάντα τον αχώριστον, εκ του πατρώου κόλπου Αγνή γεγέννηκας, απειράνδρως ανεκφράστως τε, βροτόν τέλειον όντα, ον εκδυσώπει, δούναί μοι ισχύν, των πονηρών λογισμών, προσβολήν πάσαν καταβαλείν εις τέλος, και θέλημα το θείον εκείνου, πράττειν καθ' εκάστην, ίνα σε δοξάζω, εις πάντας τους αιώνας.

**Ωδή θ’ . Εξέστη επί τούτω ο ουρανός.**

Εξέστησας Αγγέλους επί της γης, ώσπερ Άγγελος πολιτευσάμενος, βίω λαμπρώ, Πάτερ θεοφόρε θαυματουργέ, σαρκός απαρνησάμενος, πάσαν ηδυπάθειαν και στοργήν. Διο συν Αποστόλοις, τω θεόνω του Δεσπότου, παρεστηκώς ημών μνημόνευε.

Ο πόθος σε θεόφρον ο θεϊκός, ώσπερ πυρ αναφλέξαι επτέρωσε τα νοητά, κάλλη εφιέμενον κατιδείν, και προς μονάς κατέστησε, τας επουρανίους ένθα Λουκά, Αγγέλοις συγχορεύων, υμνείς ακαταπαύστως, τον θεία δόξη σε δοξάσαντα.

Σκηνάς τας υπερλάμπρους νυν κατοικών, ένθα φως το ανέσπερον Άγιε οπού χοροί, των εορταζόντων διηνεκώς, όπου δικαίων τάγματα, μέμνησο των πόθω σου την σεπτήν, τελούντων θεοφόρε, Λουκά αγίαν μνήμην, και πίστει μακαριζόντων και τιμώντων σε.

**Θεοτοκίον.**

Συνέλαβες αφράστως τον του παντός, συνοχέα πανύμνητε Δέσποινα θαύμα φρικτόν, σάρκα ενδυσάμενον εκ των σων αιμάτων, Παναμώμητε, των υπεραχράντων υπερφυώς, διο σε Θεοτόκον, αληθώς και Κυρίως, δοξολογούντες μεγαλύνομεν.

**Ο β’ τοῦ Οσίου Λουκά. Θεόν ανθρώποις ιδείν αδύνατον.**

Σους πόνους Πάτερ και αγωνίσματα, τις εξειπείν δυνήσεται βροτών ων αντάξιον, τον μισθόν εκομίσω παρά Θεού; γέγονας γαρ δοχείον, του θείου Πνεύματος· Όσιος, ευθύς, αληθινός, δίκαιος, άμεμπτος.

Απλούν το ήθος και απονήρευτον, και ταπεινόν, ελέους τε μεστόν προς τους πένητας, και φιλόξενόν τε και φιλέρημον, ήσυχον πράον όντως, Πάτερ ενέδειξας· όθεν συνετάγης Αβραάμ και Ιακώβ και Δαυΐδ.

Μοναίς εκείναις ως αυλιζόμενος, ταις ορεκταίς και κάλλους θεϊκού εμπιπλάμενος, Παραδείσου τε θείου τοις άνθεσι, νυν εντρυφών εις κόρον, και αγαλλόμενος, μνείαν προς Θεόν υπέρ ημών ποιού Πανόλβιε.

**Τριαδικόν.**

Η μία φύσις η τρισυπόστατος, η τριλαμπής ουσία και αχώριστος δύναμις, ο Πατήρ ο Υιός και το Άγιον Πνεύμα, μία Θεότης, σώζε τους πίστει σε, ένα μεγαλύνοντας Θεόν, εν χαρακτήρσι τρισί.

**Θεοτοκίον.**

Νοείν ου σθένει σου το μυστήριον, βρότειος νους Παρθένε Θεοτόκε πανύμνητε· προ γαρ τόκου ανάνδρως συνέλαβες, έμεινάς τε Παρθένος, και μετά κύησιν, τέτοκας δε Λογον τω Πατρί τον συναΐδιον.

**Εξαποστειλάριον. Γυναίκες ακουτίσθητε.**

Μονάσας εκ νεότητος, και τον Σταυρόν αράμενος, εμάκρυνας εν ερήμω, Λουκά φωστήρ μοναζόντων, εγκρατεία δε πάση, το χείρον δουλωσάμενος, τω κρείττονι θεόληπτε, ως εφικτόν συνεκράθης, τη απροσίτω Τριάδι.

**Και της εορτής.**

Πληρών σου την απόρρητον, οικονομίαν Κύριε, εν τω ναώ προσηνέχθης, υπό μητρός απειράνδρου, ιδών δε σε εκραύγαζεν, ο πρέσβυς· Νυν απόλυσον, τον δούλόν σου ω Δέσποινα, Σωτήρ γαρ ήλθες του κόσμου, το πατρικόν φως Χριστέ μου.

**Η Θεοτοκίον.**

Και σχετικώς ασπάζομαι, και πόθω την προσκύνησιν, προσνέμω πίστει Παρθένε, τη Παναχράντω και θεία, Εικόνι Σου πανάμωμε, αφ’ ης ψυχών εκβλύζουσι, και των σωμάτων Δέσποινα, ιάματα τοις υμνούσι, Σε Θεοτόκον κυρίως.

**Εις τους αίνους. Ήχος δ’ . Ο εξ Υψίστου κληθείς.**

Ο θεοφόρος ημάς νυν συγκαλείται Πατέρων ο μέγιστος, Λουκάς συνδράμωμεν όλη, ψυχή και καρδία τε, και διαθέσει, ψαλμοίς και ύμνοις πανηγυρίζοντες, και θείως δοξάζοντες τον μεγαλύναντα, την ιεράν αυτού κοίμησιν, και μυροθήκην, την των λειψάνων λάρνακα δείξαντα. Διο τα πάθη και τα τραύματα, των νοσούντων σαφώς δραπετεύουσι, και δαιμόνων το στίφος, τοις πιστοίς αποδιώκεται. (Δις).

Όλην εκκλίνας του βίου την απάτην όλος τε του μέλλοντος, Λουκά γενόμενος όλην, εδέξω του Πνεύματος, του παναγίου, χάριν την άφθονον και τα μένοντα, πάντοτε

σκοπούμενος, αγχίνους οία κριτής, προσκατακτώμενος μάλιστα, των επικήρων πάντων ηλόγησας, όθεν ένδοξε, της μακαρίας ου διήμαρτες, μετά πότμον, και όντως εφέσεως. Διο πρέσβευε Πάτερ, υπέρ πάντων των τιμώντων σε.

Φως μεν δικαιοις ανέκλειπτον υπάρχει και σε δε μακάριε, φως χρηματίσαντα, και σκότος όντως εκκλίναντα, των εσπερίων, φως διεδέξατο το αΐδιον, ισάγγελον βίον δε, μεταδιώξας εν γη, την μετ’ Αγγέλων επλούτησας, νυν θείαν λήξιν, και τω Δεσπότη Χριστώ παρίστασαι, μετ’ ευφροσύνης τον τρισάγιον, συν αυτοίς ύμνον άδων αλήκτως Λουκά, ω πρεσβεύειν απαύστως, μη ελλίποις υπέρ πάντων ημών.

**Δόξα. Ήχος πλ. β’ .**

Όσιε Πάτερ, εις πάσαν την γην εξήλθεν ο φθόγγος των κατορθωμάτων σου. διο εν τοις ουρανοίς εύρες μισθόν των καμάτων σου, των δαιμόνων ώλεσας τας φάλαγγας, των Αγγέλων έφθασας τα τάγματα, ων τον βίον αμέμπτως εζήλωσας, παρρησίαν έχων προς Χριστόν, ειρήνην αίτησαι ταις ψυχαίς ημών.

**Και νυν. Της εορτής. Γερμανού**

Ο εν χερσί πρεσβυτικαίς, την σήμερον ημέραν, ως εφ' άρματος Χερουβίμ, ανακλιθήναι ευδοκήσας Χριστέ ο Θεός, και ημάς τους υμνούντάς σε, της των παθών τυραννίδος, ανακαλούμενος ρύσαι, και σώσον τας ψυχάς ημών.

**Η το: Θεοτόκε Συ ει η άμπελος...**

Δοξολογία μεγάλη και απόλυσις.

Εις την Λειτουργίαν.

Τα τυπικά. Εις τους μακαρισμούς, η γ’ τῆς εορτής και η στ’ τοῦ Αγίου· η γ’ και στ’ωδὴ του Αγίου.

**Απόστολος και Ευαγγέλιον του Αγίου Σάββα.**

Κοινωνικόν: Εις μνημόσυνον αιώνιον...

Η/Υ ΠΗΓΗ:

voutsinasilias.blogspot.gr

<http://voutsinasilias.blogspot.gr/2010/02/7.html>

\*\*\*

**Β. ΚΑΝΟΝΕΣ ΕΙΣ ΤΟΝ ΟΣΙΟΝ ΛΟΥΚΑΝ**

**Κανών παρακλητικός εις τον Άγιον Λουκάν.**

Ου η ακροστιχίς: Μέλπω γεραίρων τον νέον Λουκάν Πέτρος.

**Ωδή α . Ήχος δ’ . Θαλάσσης το ερυθραίον πέλαγος.**

Μονάσας και τον Σταυρόν επ’ ώμων σου, αναλαβόμενος ασκητικήν, Λουκά θαυματουργέ, πολιτείαν εδίωξας, εν η Θεός μεν ηύφρανας, τον δε εχθρόν, Πάτερ κατήσχυνας.

Εν πόνοις μεν την στενήν διώδευσας, και τεθλιμμένην οδόν, τας της σαρκός ορμάς ως αληθώς, εγκρατείας φιμώσας κημω, του παραδείσου πλάτος δε, χαίρων κατείληφας μακάριε.

Λουτήρ σοι Λουκά πανάριστε, οι των δακρύων κρουνοί, οις καθ’ εκάστην νύκτα ως Δαβίδ, την στρωμνήν σου κατέβρεχες, όθεν σοι και ανέτειλεν η ευφροσύνη η αΐδιος.

**Θεοτοκίον.**

Παγίδες ως αληθώς θανάτου με Κόρη προέφθασαν, αλλά τη αμάχω δεξιά, προφανώς συνετρίβησαν, όθεν υμνώ σωζόμενος, θεομακάριστε, την σκέπην σου.

**Ωδή γ’ . Ευφραίνεται επί σοι.**

Ως ρύστην σε των δεινών, και ώσπερ τείχος αρραγές έχουσα, χαίρει Ελλάς εκάστοτε, τοις σοις εντρυφώσα χαρίσμασι.

Γενναίως υπενεγκών, τον της σαρκός οδυνηρόν σκόλοπα, εύρες γλυκείαν Όσιε, της υπομονής την αντίδοσιν.

Ευφραίνονται επί σι, μνήμην την σην περιχαρώς σήμερον, το ιερόν σου ποίμνιον, δήμος και λαός εορτάζοντες.

**Θεοτοκίον.**

Ρυόμενός με φθοράς, εκ Σου προήλθε σαρκωθείς, Πάναγνε, μείνας ο ην Ύψιστος, όθεν Θεομήτορ δοξάζω σε.

**Ωδή δ’ . Επαρθέντα σε ιδούσα.**

Αγιότητος δοχείον του Παρακλήτου Πάτερ, σεαυτόν ετέλεσας, των απαυγασματων της αρχικωτάτης Λουκά Τριάδος πληρούμενος και θεοειδής γνωριζόμενος.

Ισχυρότατος εγένου κατά δαιμόνων τόξα και βέλη πανέντιμε, τα ηκονημένα τούτων, εν Κυρίω συνθλών, και χαίρων εκραύγαζες· Δόξα τη δυνάμει σου Κύριε.

Ρυθμιζόμενος τον βίον τοις του Δεσπότου, σωστικωτάτοις ρήμασιν, ήρας θεοφρόνως τούτου τον ζυγόν επί σε, διο και ανάπαυσιν εύρες τη ψυχή σου μακάριε.

**Θεοτοκίον.**

Ως μακάριος ο τρόπος της σης λοχείας, Θεοκυήτορ Δέσποινα, δι’ ου μακαρίους πάντας απετέλεσας, Θεόν τον μακάριον τέξασα σαρκί, Παναμώμητε.

**Ωδή ε’ . Συ, Κύριέ μου φως.**

Νυν πρόσωπον οράς, ον επόθεις προς πρόσωπον, λυθέντων σοι των εσόπτρων αληθείας εκβάσει, Λουκά θεομακάριστε.

Τίς, τίμιε, το σον επικέκληται όνομα και ρύστην, ου παραυτίκα και προστάτην σε έσχε, προφθάνοντα την αίτησιν.

Όντως εν αγαθοίς η ψυχή σου ηυλίσθη Λουκά, οις αίτησαι δυσωπούμεν και ημάς αυλισθήναι, τους πίστει ευφημούντάς σε.

**Θεοτοκίον.**

Νυξ ώσπερ φωτισμός, εν τρυφή μοι θεόνυμφε, αλλ’ αύγασον αληθώς μοι, κατανύξεως αίγλην, το σκότος μοι φωτίζουσα.

**Ωδή στ’ . Θύσω σοι μετά φωνής.**

Ναόν σε θαυματουργόν εξαίσιον έδειξεν, η αρετή σου τρισμάκαρ, του Θεού σε μάλλον πολυπλασίως λαμπρότερον, οις εδόξασας τούτον δοξάσαντος.

Έλαφος η ποτέ σου, τους πόνους υβρίσασα, το συμπαθές σου κηρύττει θηρατών ρυσθείσα δια σε, Πάτερ, και οι δύο εμφωλεύσαντες όφεις τη κέλλη σου.

Όλην σου την ζωήν, τω Θεώ καθιέρωσας εν προσευχαίς και νηστείαις, την καταργουμένην εκθλίβων, όθεν ους όφεις ης εν ομφαλώ συνέχων ηττήθησαν.

**Θεοτοκίον.**

Νέκρωσον τα νεκρούντά με πάθη τοις πταίσμασι, Θεοτόκε Παρθένε, και προς φως οδήγησον προσταγμάτων του Υιού σου και Θεού, Παναμώμητε Δέσποινα.

**Ωδή ζ’ . Εν τη καμίνω αβραμιαίοι.**

Λύμην θανάτου, ην ευθύς ο τοξεύων επήγειρεν, όπλοις απεκρούσω Πάτερ, σων προσευχών, του Αγγέλου εν εγκάτοις σου καθέντος, άγκιστρον και το σαρκώδες μέλος ελκύσαντος.

Όμβροις δακρύων την των παθών κατασβέσας κάμινον, ύπνω βραχυτάτω Πάτερ, την φυσικήν εκπληρών, χρείαν εκάστοτε, και τας αισθήσεις σου τη νεκρώσει πικραίνων του σώματος.

Υιός ημέρας και φωτός ανεδείχθης, θεσπέσιε, βλέπων ως παρόν το μέλλον, και προδηλών αγνοούντι λανθάνοντα, λύων κρατούμενα και φανερών αεί τα κρυπτόμενα.

**Θεοτοκίον.**

Κάμπτει με νόσος, και κατατρυχούσα ταις πλημμελείαις μου, δος μοι βοηθείας χείρα ως αγαθή, και ανάστησόν με κράζοντα· Ευλογημένη συ εν γυναιξί, πανάμωμε Δέσποινα.

**Ωδή η’ . Χείρας εκπετάσας.**

Αγάλλονται παίδες Θετταλών επί τη μνήμη σου, χαίρει δε πλέον Ελλάς, και η του Πέλοπος γάνυται, και Φωκίς και Παρνασσός, προσεχώς κατατρυφώντες αληθώς των θαυμασίων σου, και βοώντες· Πάντα τα έργα Κυρίου τον Κύριον.

Νύττεται Δημήτριος Λουκά, τον μείζω κρύψαι ιχθύν διελεγχόμενος, ανακηρύττει δε πάλιν σου τα θαύματα, των εργων σαφώς ο το κλαπέν απολαβών χρυσίον, αεί ευλογείτε πάντα τα έργα Κυρίου τον Κύριον.

Πηγάζει ηδύπνοον οσμήν, η των λειψάνων σου σορός, πανόλβιε, τοις προσπελάζουσι βλύζουσα, ώσπερ νάματα ιάματα, αγιασμόν και φωτισμόν, και αγαλλίασιν τοις βοώσι· Πάντα τα έργα Κυρίου τον Κύριον.

**Θεοτοκίον.**

Επίφανον το πρόσωπον το σον, επί τους δούλους σου, και σωθησόμεθα. Καταισχυνθείησαν Άχραντε, οι βουλόμενοι κακά τοις την σεπτήν πεπλουτηκόσιν ασφαλή σην θείαν αντίληψιν, και τιμώσί σε Θεομήτορ, καρδία και στόματι.

**Ωδή θ’ . Λίθος αχειρότμητος.**

Τις τους σους αγώνας αξίως, και τους καμάτους επαινέσει δι’ ων τον αρχέκακον όφιν έκτεινας Πάτερ; Τις και τα θαύματα εξαριθμείν δυνήσεται, τα υπέρ λόγον και διάνοιαν;

Ρήξας τους δεσμούς της σαρκός σου, γήθεν ανέδραμες εν δόξη προς φαεινοτάτους θαλάμους, προς Παραδείσου πλάτος, μακάριε, ένθα τρυφάς λαβόμενος της ουρανίου απολαύσεως.

Όντος ευφροσύνης προσθήκη, ευφραινομένων κατοικία μάκαρ, σε εδέξατο, ένθα των σε υμνούντων πάντων μνημόνευε, τω την ωδήν σοι πλέξαντι, κατά παθών ισχύν δωρούμενος.

**Θεοτοκίον.**

Στήσον Θεοτόκε Παρθένε, των πειρασμών τας καταιγίδας, παύσον και τα σκάνδαλα πάντα, τα θράση θραύσον των πολεμούντων ημάς, τας σκυθικάς χαλίνωσον επιδρομάς ταις προστασίαις σου.

**Έτερος.**

**Ωδή α’ . Ήχος δ . Τω οδηγήσαντι πάλαι.**

Τη απροσίτω Τριάδι παρεστηκώς, Όσιε, και ταις εκείθεν ασταπαίς ως εφικτόν ελλαμπόμενος Λουκά, τον νουν μου καταύγασον, όπως σου την ιεράν και φωταυγή μέλψω πανήγυριν.

Ηγιασμένης εκ ρίζης αναφυείς Άγιος όρπηξ, και κλάδος ευθαλής από σπαργάνων τω Κτίστη σου σαυτόν προσήξας και γέγονας ευχάριστος αυτώ θεράπων και πιστός, Λουκά μακάριε.

Φωνής ακούσας της θείας ξένον σαυτόν έδειξας, της προσπαθείας των ρευστών προς μόνον βλέπειν εκάστοτε Λουκά, καταπειγόμενος τα μένοντα και δι’ αιώνος, ων και νυν απολαυεις αοίδιμε.

**Θεοτοκίον.**

Εκ σου Θεός απορρήτως, σωματωθείς είλκυσε προς εαυτόν ως αγαθός, τα των Οσίων συστήματα, μεθ’ ων Λουκάς ευηρέστησεν Άχραντε, ου ταις πρεσβείαις και ημάς σώσον ελέησον.

**Ωδή γ’ . Ο στερεών βροντήν.**

Ως ζηλωτής των πάλαι θεοφόρων εμάκρυνας, εν όρεσι και ερημίαις, Λουκά σοφέ, προσευχαίς τε και νηστείαις, σχολάζων και τον Κύριον ζητών, ου και έτυχες.

Συ βιαστής εγένου Πάτερ όντως, της φύσεως εν πόνω μεν, διημερεύων σωματικώ, και εν νόμω νυκτερεύων ενδελεχώς του Κτίστου σου Λουκά πανσεβάσμιε.

Φωτιστικαίς του πνεύματος ακτίσιν απήστραψας ως ήλιος, και καταυγάζεις τους εν νυκτί, των ποικίλων νοσημάτων, συνεχομένους Άγιε. Διο σε γεραίρομεν.

**Θεοτοκίον.**

Υπέρ ημών ιλέωσαι Παρθένε, τον σον Υιόν και Κύριον, ίνα κινδύνων και πειρασμών των εν βίω και σκανδάλων, της αμαρτίας άπαντες ρυσθώμεν πρεσβείαις σου.

**Ωδή δ’ . Εισακήκοα ο Θεός.**

Οι αγώνες ως θαυμαστοί της σης ανδρείας, δι’ ων δαιμόνων και παθών κατεκυρίευσας Λουκά παναοίδιμε, και το της νίκης στέφος εδέξω σαφώς.

Ρωμαλέα γνώμη σοφέ, την στενωτάτην ώδευσας τρίβον, προς ευρύχωρον κατήντησας πλάτος αναπαύσεως, της ουρανίου δόξης Χριστού του Θεού.

Ως δοξάσας επί της γης Χριστόν, αξίως αντεδοξάσθης προς Αυτόν, θεομακάριστε Λουκά, και γεγένησαι παντοδαπών χαρίτων πηγή τοις πιστοίς.

Γρηγορήσας εν φυλακή θεσμόν τον θείον καθυπεδέξω, προσελθόντα σοι τον Κύριον, όθεν μοι και ανεκλήθης Πάτερ εις θείας σκηνάς.

**Θεοτοκίον.**

Θεοχώρητος ουρανός σαφώς εδείχθης. Τον γαρ εν τούτω μη χωρούμενον, εχώρησας υπέρ νουν πανάχραντε, ον εκδυσώπει σώσαι κινδύνων ημάς.

**Ωδή στ’ . Ζάλη με λογισμών.**

Θάλασσαν την του βίου διαπλεύσας, αβρόχως κατήντησας εν ακυμάντω λιμένι, της αγίας και όντως θαυμαστής σκηνής, εν ήπερ ήχος εορταζόντων καθ’ εκάστην.

Άλλον σε Σαμουήλ ίσμεν ω Πάτερ, τα έμπροσθεν βλέποντα, και τα εγγύς και τα πόρρω και εις βάθος χωρούντα, καρδιών και μετά παρρησίας τα εν αυταίς εκκαλύπτοντα.

Σκήνωμα του ενθέου χρηματίσας φωτός, αξιάγαστε, τοις πάσιν αντανακλάσεις αμυδρώς εχορήγεις μεν, το πριν και νυν δε πολλώ πλέον απολυθείς εκ του σώματος.

**Θεοτοκίον.**

Μόνην σε καθαράν ο εν υψίστοις οικών θεασάμενος, εν σοι κατώκησε, σώσαι το ανθρώπινον γένος βουληθείς, ον και νυν, εκδυσώπει υπέρ ημών αειπάρθενε.

**Ωδή ζ’ . Τη εικόνι τη χρυσή.**

Υπερβλύζει δαψιλώς, η των λειψάνων σου θήκην μύρον ευώδες Λουκά θεσπέσιε, δι’ ου τα πάθη των ασθενούντων εξιάσαι συμπαθώς, και εκδιδάσκεις ανυμνείν απαύστως τον αίτιον· Ευλογητός ο Θεός, ο των Πατέρων ημών.

Μαρτυρικών ως αληθώς ουκ απελείφθης καμάτων, προς αοράτους και τους οσημέραι πυκτεύων Πάτερ, δεινούς τυράννους ους ήττησας κραταιώς μετά Μαρτύρων Χριστώ ως Μάρτυς παρίστασαι, τας υπέρ πάντων ημών αυτώ προσφέρων λιτάς.

Νενεκρωμένον ηδοναίς, και απογνώσεων κλίνη νυν βεβλημένον προφθάσας ζώωσον, ζωής θεράπων ως χρηματίσας και κληρονόμος αληθώς αιωνίου, δυσωπώ τον δούλόν σου κράζοντα· Ευλογητός ο Θεός, ο των Πατέρων ημών.

**Θεοτοκίον.**

Ιατήρα των ψυχών, και των σωμάτων ανθρώποις, ως μόνος είδεν αυτός κυήσασα, και άμφω νυν με νοσούντα λίαν, επισκέψεως της σης καταξιώσασα σεμνή, θεράπευσον βοώντας· Ευλογητός ο Θεός, ο των Πατέρων ημών.

**Ωδή η’ . Εξέστη τα σύμπαντα.**

Ηλίου λαμπρότερον ημίν επέλαμψεν η θεία, αύτη νυν πανήγυρις πιστούς συγκαλουμένη υψηλώ κηρύγματι πανηγυρίσαι προθύμως. Μηδείς ουν υστερείτω, και γαρ τράπεζαν ψυχοτρόφον, ο μέγας εν ταύτη Λουκάς ητοιμάσατο.

Μακάριος γέγονας Όσιε Πάτερ, ως ποθήσας απάντων το έσχατον των ορεκτών, και όντως μακάριον, όπερ νυν καταλαβών μη ελλίποις, εξαιτείν των εν πίστει την ετήσιον εορτήν σου, και θείαν τελούντων πταισμάτων άφεσιν.

Μη παύση δεόμενος υπέρ των πίστει τιμώντων, του διαφυλάττεσθαι κινδύνων εκ παντοίων Λουκά παναοίδιμε, και ευαρέστως βιουν προ της μελλούσης του Κτίστου σου επελεύσεως σωτηρίαν ευρέσθαι, υμνούντας τον σε θαυμαστώσαντα.

**Θεοτοκίον.**

Οικτείρησον Δέσποινα, πεφαυλισμένος με βιούντα και τη αντιλήψει σου μετάβαλε, και όλον σπουδαίον απέργασαι δια παντός, ευοδούσα προς ουράνιον τρίβον αναμέλποντα· Ευλογείτε τα έργα Κυρίου τον Κύριον.

**Ωδή θ’ . Ότι εποίησέ μοι μεγαλεία.**

Άγε δη του Οσίου συνελθόντες πάντες λαοί, την εύσημον ημέραν της σεπτής εκδημίας προς Θεόν μετ’ ευφροσύνης και χαράς επιτελέσωμεν.

Κροτούντά με την θείαν εκ καρδίας σου χαρμονήν, προσδέχου και δεινών απαλλαγήν, και πταισμάτων ιλασμόν κλέος, Λουκά, των μοναστών, νυν μοι κατάπεμψον.

Ρώμην λαβών εξ ύψους ιατρεύειν πάθη δεινά, μη παύση ταις εκάστου συμφοραίς, ως Κυρίου μιμητής επικαπτόμενος Λουκά, και τας αιτήσεις πληρών.

**Θεοτοκίον.**

Υπό την σην πρεσβείαν, καταφεύγοντά με θερμώς, ασβέστου απολύτρωσαι πυρός, και μερίδος δεξιάς μέτοχον δείξον αγαθή, ταις ικεσίαις σου.

**Έτερος.**

**Ωδή α’. Ήχος πλ. β’ . Βοηθός και σκεπαστής εγένετό μοι.**

Άνθος ρίζης ευκλεούς αναβλαστήσας ηγιασμένον, δένδρον ευθαλές, και κατάκαρπον, σαφώς ανεδείχθης εν τω οίκω του Θεού Λουκά θεομακάριστε.

Ιερείον ως αγνόν από σπαργάνων σαυτόν προσήξας τω αρχιερεί, και Δεσπότη Χριστώ νηστείαις σχολάζων και ευχαίς δια παντός, Λουκά μακαριώτατε.

Συ καθυπείκων νόμοις άνωθεν Χριστού, απεβδελύξω παίδων αθυρμούς, και σαρκός ηδονάς γονέων τε φίλτρον. Διο δόξης της Αυτού, Λουκά νυν κατηξίωσαι.

**Θεοτοκίον.**

Εξελούμε των παθών η απαθείας αίτιον, μόνη τέξασα υιόν απαθώς, και αγνώς και δείξον μερίδος, των Οσίων δυσωπώ ταις προς Θεόν πρεσβείαις σου.

**Ωδή γ’ . Στερέωσον Κύριε.**

Ο του Θεού πόθος σε προσαναφλέξας επταπλασίως, ορεσίτροφον ειργάσατο και των κάτω Πάτερ, μετανάστην θεόληπτε.

Νεοφανής ώσπερ αστήρ τις εκλάμψας εσχάτοις χρόνοις, την εσπέραν κατεφώτισας ταις ακτίσι, Πάτερ των ποικίλων θαυμάτων σου.

Φωτιστικαίς λάμψεσι των πρεσβειών σου, καταύγασόν μου την τυφλώττουσαν διάνοιαν θεοφόρε, όπως επαξίως υμνήσω σε.

**Θεοτοκίον.**

Υπό την σην, Άχραντε προσφεύγω σκέπην ελέησόν με, και στερέωσον κλονούμενον αμαρτίαις, και τοις σωζομένοις με σύνταξον.

**Ωδή δ’ . Ακήκοα Κύριε.**

Εμάκρυνας Όσιε, όρεσι και εν ερήμοις ηυλίσθης Πάτερ, προσδεχόμενος τον σώζοντα καταιγίδος, και παρακαλούντά σε Κύριον.

Ρημάτων συ γέγονας των θείων όντως ακριβής φύλαξ. Τον Σταυρόν γαρ ωμωσάμενος όπισθεν Πάτερ έβης του καλέσαντος Όσιε.

Ως λίαν συ πέφυκας οικτίρμων, πράος και μετριόφρων. Προς Χριστού γαρ μεμαθήτευσαι. Διο εύρες μάκαρ, εν ψυχή την ανάπαυσιν.

**Θεοτοκίον.**

Θεόν, αγνή, δίδου μοι ταις σαις πρεσβείαις ίλεων, όταν μετά δόξης επελεύσεται, και Οσίων δείξον, κοινωνόν της χορείας με.

**Ωδή ε’ . Εκ νυκτός ορθρίζοντα.**

Σκοτία μεν έψευσται, διώξασα μάτην σε, φθάσαι γαρ ου δεδύνηται το φως των σων κατορθωμάτων, το έλεος δε Θεού κατέλαβεν αξίως.

Όρος κατανύξεως ο βίος σου, τύπος τε πέφυκεν ακτησίας εν Χριστώ, και γνώμων ησυχίας και συμπαθείας κανών, Λουκά τοις μονοτρόποις.

Ιδών σου την άφατον απλότητα, πλείστοις σε Κύριος κατεκόσμησε σοφέ, χαρίσμασιν ενθέοις, τα πόρρωθεν προοράν, και νόσους εξιάσθαι.

**Θεοτοκίον.**

Υπερτέραν πάσης σε της κτίσεως Δέσποινα, δέδειχεν, ο αρρήτως εκ της σης αποτεχθείς νηδύος, και μοναστών δια σου προσήκατο τα πλήθη.

**Ωδή στ’ . Συνεσχέθη, αλλ’ ου κατεσχέθη.**

Ποίος φράσει νους τας αριστείας όντως κατ’ αξίαν τας σας, τας παννυχίους στάσεις, την εγκράτειαν και χαμευνίαν, τους μεθ’ ημέραν κόπους και ιδρώτάς σου; ους εν σώματι παμμάκαρ έτλης, δια Χριστόν τον Θεόν, ου και νυν εντρυφών μέμνησο Λουκά, των γεραιρόντων σε.

Αίνον άδει πας τις απολαύσας σου της ισαγγέλου μορφής, ο μεν ως ιατήρα συμπεσόντος ανιάτου πάθους, ο δε τροφέα, και ως προστάτην έτερος, ως διδάσκαλον δε πάλιν άλλος, και αψευδέστατόν σε προγνώστην ειδώς των προγεγονότων και μελλόντων τε.

Τας αρχάς τε και τας εξουσίας και τους κοσμοκράτορας, Σταυρού τη πανοπλία κατεπάλεσας ανδρειοτάτως, και ετραυμάτισας και τελείως έτρεψας, όθεν έτυχες εκ ζωηφόρου δεξιάς ένδοξε, των αφθάρτων γερών συν τοις απ’ αιώνος Λουκά πάνσοφε.

**Θεοτοκίον.**

Μέγα τείχος και καταφυγήν σε, σκέπην και αντίληψιν, οι των Οσίων δήμοι περιφέροντες την σην πρεσβείαν θεογεννήτρια, την του βίου θάλασσαν αβρόχως, όθεν και εις λιμένα ζωής ώρμησαν ευσταλώς, μεθ’ ων και ημάς σώσον δεόμεθα.

**Ωδή ζ . Άφραστον θαύμα.**

Ρώμη τη θεία του Παρακλήτου ρωννύμενος, φοβερός μεν ήσθα τοις εχθροίς φλέγων ταις ευχαίς και αποδιώκων αυτούς, πιστοίς δε πάσι μειλίχιος, ηδύς τε μοναζόντων Λουκά, το κλέος παντοίων.

Ίνα το άνθος των αρετών την ευπάθειαν εν καρδία κτίζη, τον ζυγόν στέργεις τον του Χριστού, πάσαν λειτουργίαν τελών και καθυπείκων τω σε παιδοτριβούντι μονοτρόπω και θείω Ναζωραίω.

Τω κορυφαίω των Αποστόλων πειθόμενος, τα επί γης μέλη προφανώς, άπαντα σπουδή, Πάτερ απενέκρωσας, και μετά Αγγέλων, ανύμνεις τον Δεσπότην, απαθείας στολή λελαμπρυσμένος.

**Θεοτοκίον.**

Ικρίω χείρας αφ’ ου σαρκί διεπέτασεν ο υιός σου Κόρη, και Θεός, ήλκυσε πιστούς, άπαντας προς γνώσιν Αυτού και σωτηρίαν. Διο καμέ προσπίπτω, της μελλούσης εξάρπασον γεέννης.

**Ωδή η’ . Έκστηθι φρίττων ουρανέ.**

Σύντονον οίμον ευρηκως, τον αδιάλειπτον της καρδίας συντριμμόν, ου μόνον λόγοις τε και σχήμασιν, αλλά και έργοις αυτοίς, ουκ έλειπες ένδοξε, πάσιν επίσης εις γην ωθών την κάραν μονασταίς και μιγάσι γέρουσι, νηπίοις εφήβοις και πρεσβύταις.

Έργοις εξέλαμψας, εσθλοίς, δι’ ων εδόξασας και δοξάζεις εσαεί πατέρα Λουκά τον ουράνιον, όθεν αξίως Αυτού εδόξασεν εν γη τε και ουρανώ σε, διο μη παύση Πάτερ εκτενώς ικετεύειν, όπως της εκείθεν επιτύχωμεν δόξης.

Άγε δη πάντες, την λαμπράν της μεταστάσεως νυν ημέραν αδελφοί, σπουδαίως και πιστώς τελέσωμεν, Λουκά του θείου Πατρός, Χριστόν υμνήσωμεν βοώντες· αυτού πρεσβείαις πάντας της αρρήτου σου δόξης ποίησον μετόχους ημάς εις τους αιώνας.

**Θεοτοκίον.**

Όρεξον χείρα δυσωπώ, τη ασθενεία μου και της κλίνης των παθών, ως Μήτηρ του τας νόσους άραντος ανθρώπων Άχραντε, τάχυνον ανάστησον, ίνα την τρίβον Αυτού των προσταγμάτων πορευόμενος μέλπω τα σας δυναστείας εις πάντας τους αιώνας.

**Ωδή θ’ . Ξενίας δεσποτικής.**

Σοι από δόξης εις δόξαν διαβατήριον ώφθη, του σώματος η λύσις, και γαρ εν γη παρών, οίκος θείος εχρημάτιζες, πολλώ δε πλέον άρτ8ι παρελθόντων των τύπων, τη αληθεία σου.

Ικέτευε απαύστως, ως παρρησίαν πλουτήσας τω Αγαθώ Δεσπότη, Λουκά μακάριε, όπως εγκλημάτων άφεσιν λαβόμενοι, πίστει τιμώμεν την αισίαν ημέραν της εκδημίας σου.

Ως εν σαρκί περιόντα και μετά πότμον ορώμεν, οι της ψυχωφελούς σου καταπολαύσαντες βοηθείας, ω Πατέρων ακρότης, και βοώμεν εν πόθω πάντες· μη ελλίπης πρεσβεύειν υπέρ των δούλων σου.

**Θεοτοκίον.**

Υμνούμεν Θεοτόκε, και μακαρίζομεν πάντες, οι δια σου σωθέντες κατά το ρήμά σου και δια παντός σοι βοώμεν· ταις προς τον Υιόν σου πρεσβείαις, δεξιούς παραστάτας ημάς ανάδειξον.

Έτερος, ου η ακροστιχίς: Μέλη προσήξα τω νέώ Λουκα νέα Γρηγορίς.

**Ωδή α’ . Ήχος πλ. δ’ . Αρματηλάτην Φαραώ.**

Μετά Αγγέλων παρεστώς αοίδιμε, των επί πάντων Θεώ και συν αυτοίς ύμνον μέλπων, τον τρισάγιον, προς ύμνους εφορμώντά με του ενθέου σου βίου, ταις ικεσίας χαρίτωσον, λόγον βραβεύων επάξιον.

Εκ μητρικής Πάτερ νηδύος γέγονας δοχείον έντιμον, και καθαρόν όντως, του Αγίου Πνεύματος, υφ’ ου και δυναμούμενος, πονηρίας πνευμάτων τας πανουργίας διέλυσας, αγαθοεργίαις προσκείμενος.

Λόγων αμέτοχος Λουκά γεγένησαι των έξω και καθ’ ημάς, αλλά σοφός έργοις θείοις εχρημάτισας, φόβω Θεού Μακάριε, ως αρχήν της σοφίας αρχήθεν ενστερνισάμενος, όθεν θεαρέστως εβίωσας.

**Θεοτοκίον.**

Η ση Προμήτωρ εις τον κόσμον θάνατον, τη παραβάσει το πριν της εντολής, Νύμφη ήγαγεν ανύμφευτε. Συ δε ζωήν, αΐδιον τον Χριστόν τετοκυία θανάτου κράτος κατήργησας, κόσμου αφθαρσιαν πηγάσασα.

**Ωδή γ’ . Ο στερεώσας κατ’ αρχάς.**

Προφητικώς τοις μετά σου τας των βαρβάρων εφόδους προεδήλους, αξιάγαστε Πάτερ, ουκ ολίγους της αυτών ρυόμενος κακώσεως, ην των πταισμάτων πλήθος τούτων ενδίκως κατέκρινεν.

Ρώμη των θείων σου ευχών, εκλελοιπότα παμμάκαρ, υπό νόσου χαλεπής νεανίσκον ερρώμενον τω Πατρί απέδωκας, δοξάζοντι τον την χάριν ιαμάτων, σοι δεδοκότα Θεόν ημών,

Ο τη σκηνή σου υπελθών, και την κλοπήν ειργασάμενος αρνησάμενος τε ταύτην κακούργος επιτίμιον αυτής Λουκά, υπέσχε θάνατον, Θεού δικαία κρίσει, την μοχθηρίαν κολάζοντος.

**Θεοτοκίον.**

Σε Θεοτόκον ευσεβώς ομολογούμεν Παρθένε, ως Θεόν αδιαφθόρως τεκούσαν σαρκωθέντα δι’ ημάς, εκ των αγνών αιμάτων σου, μεθ’ ου σε ευλογούμεν, ευλογημένη πανάμωμε.

**Ωδή δ’ . Συ μου ισχύς.**

Η προ Θεού σοι διδόμενη πανόλβιε θεία χάρις, πάσι τοις προστρέχουσι την των λυπούντων απαλαγήν, θάττον προεξένει χαράς τε πλήρεις εξέπεμπε, τους πριν ανιωμένους τω Σωτήρι βοώντας· τη δυνάμει σου δόξα φιλάνθρωπε.

Ξυλοφορών, υδροφορών τε πανόλβιε, και την άλλην πάσαν υπερχόμενος υπηρεσίαν, την του πατρός, επί δέκα έτη του κατά Πνεύμα εδείκνυσο, αυτόν τε θεραπεύων ταπεινώσει καρδίας, ως υιός αληθώς γνησιώτατος.

Αναχωρών προς τας ερήμους θεσπέσιε, ησυχίας πόθω και ασκήσεως, συντονωτάτης, και τω Θεώ Λουκά, μόνος μόνω προσομιλών τας του σώματος σφοδράς επαναστάσεις, εξερρίζους κραυγάζων· τη δυνάμει σου δόξα φιλάνθρωπε.

**Θεοτοκίον.**

Τον εκ Πατρός προ των αιώνων Πανάμωμε, γεννηθέντα Υιόν ομοούσιον, Συ επ’ εσχάτων των ημερών εν δυσίν ουσίαις, εν χρηματίσαντα πρόσωπον αχράντων αρρυπάρως απεκύησας, Κόρη σωτηρίαν ημίν χαριζόμενον.

**Ωδή ε’ . Ίνα τι με απώσω.**

Ώσπερ ήλιος Πάτερ, των θαυμάτων ακτίνας εξέπεμπες, τοις παθών τελούσιν εν τω σκότει Λουκά παναοίδιμε, και αυτούς φωτίζων ταις θεραπείαις, τω Δεσπότη την προσήκουσαν δόξαν ανέπεμπες.

Νουν αυτώ προσερείσας, τω των νοητών ακροτάτω πανόλβιε, νοητούς καθείλες δυσμενείς, και εις τέλος κατήσχυνας, και αΰλων νόων ταις αστραπαίς νυν συχορεύων, τους υμνούντάς σε πίστει περίσωζε.

Εξ αρχής άχρι τέλους Πάτερ, την εγκράτειαν άκρως ηγάπησας, το δε κόρον πάλιν ως αρχήν χρηματίζοντα ύβρεως, νουνεχώς μισήσας παθών εκράτησας θεόφρον, και Θεώ ευαρέστως εβίωσας.

**Θεοτοκίον.**

Ως αιτίαν υμνούμε πάντων των καλών σε, Παρθένε πανύμνητε, δια Σου οφρύς γαρ των δαιμόνων αγνή καταβέβληται, και ανθρώπων γένος κατερραγμένον ανωρθώθην και Εδέμ η κλεισθείσα ανέωκται.

**Ωδή στ’ . Ιλάσθητί μοι Σωτήρ.**

Λεόντων των νοητών, Λουκά τας μύλας συνέθλασας, ως όπλον υπομονήν, στερρόν χειρισάμενος, δι’ ης και απείληφας, το της νίκης στέφος το αμάραντον αοίδιμε.

Ολοσχερώς σεαυτώ, των υλικών κατεφρόνησας, εχώρισας και σαρκός, παθών αξιάγαστε, ψυχής προνοούμενος, της κυριωτέρας ως εχέφρων τε και δίκαιος.

Από Θεού ιατρός, τη ενεγκούση δεδώρησαι, και θρεψαμένη σε γη, ταχύς τε και άμισθος, πάντων τα νοσήματα, και ποικίλας νόσους θεραπεύων παναοίδιμε.

**Θεοτοκίον.**

Κατήλθε μέχρις ημών, ο πάντων Κόρη ανώτερος, εσκήνωσεν εν ημίν, σάρκα προσλαβόμενος, δείξας Θεοτόκον σε, ως αυτόν τεκούσαν υπέρ λόγον και διάνοιαν.

**Ωδή ζ’ . Θεού συγκατάβασιν.**

Αθάνατον εύκλειαν έσχηκας Πάτερ, και μετά τέλος προς Χριστόν το Θεόν παρρησίαν παμμάκαρ. Παντός γαρ πάθους και αρρωστήματος τους προσιόντας εν πίστει τω τάφω σου ελευθεροίς, εις Αυτού δόξαν απέραντον.

Νεκράς χείρας έχουσα γυνή, και πόδας ακινησία πολλή και δεινή, συν Υιώ δαιμονώντι, τη ση προσήλθε λάρνακι Όσιε, ην παραδόξως Λουκά, εθεράπευσας μετά του παιδός, και χαράς αρρήτου έπλησας.

Ενθέου πληρούμενος φωτοχυσίας, ως παρεστώς τω Χριστώ, ταύτης μέτοχον δείξον, ήνπερ συνήξας ποίμνην σου, ένδοξε, τους βαρείς λύκους ράβδω ταις πρεσβείαις σου, αποδιώκων αυτής τους πολεμούντας ημάς.

**Θεοτοκίον.**

Αρχήν παναμώμητε την υπό χρόνον δια Σου δέχεται ο υπέρχρονος λόγος, σαρκός προσλήψει παύων ως εύσπλαγχνος, αρρήτω σθένει τον χρόνιον πόλεμον, και καταράσσων Αγνή, τον παλαιόν πτερνιστήν.

**Ωδή η’ . Επταπλασίως κάμινον.**

Γήθεν Λουκά πανόλβιε, προς ουράνια μέλλοντα δια τελευτής σε ανελθείν σκηνώματα ο θείος Γρηγόριος, περί της σης ταφής ερωτών, ήκουσε ρήματα ταπεινώσεως γέμοντα, και δηλούντα την δοθείσάν σοι χάριν και τόπον της ταφής σου εν ω και κατετέθης.

Ρώσιν παρέσχες άπασι τοις νοσούσι εκάστοτε, μόνη τη νοτίδι της σορού σου, Όσιε, ελαίων τε χρίσμασι, και επικλήσει θεία σου, οι και χαρμοσύνως συν ημίν εκβοώσιν· οι παίδες ευλογείτε, ιερείς ανυμνείτε, λαός υπερυψούτε εις πάντας τους αιώνας.

Η ση Λουκά θεσπέσιε, εκπεπλήρωται πρόρρησις, ήνπερ προς τω τέλει τοις σοις τέκνοις είρηκας, ο τόπος γαρ Όσιε, εν ω καλώς εβίωσας νυν υπερδεδόξασται Θεού προφητεία του σοι της προφητείας παρασχόντος την χάριν, και ποίμνην σου την θείαν φυλάξαντος εις τέλος.

**Θεοτοκίον.**

Γνώμη Αγνή Πανάμωμε, τολμηρά εξεπέσομεν πριν του Παραδείσου συμβουλή του όφεως, και θάνατον εύρομεν δια της παραβάσεως, νυν δε προς Παράδεισον, ανήχθημεν ξύλω ζωής της αθανάτου εντρυφώντες Μαρία, Χριστού φιλανθρωπία ον έτεκες αφθόρως.

**Ωδή θ’ . Εξέστη επί τούτω.**

Ο ποίμνην σου ποιμένων την λογικήν, φιλοθέως Λουκά παμμακάριστε, πόθω θερμώ, πίστει τε κινούμενος τη προ σε, ως αληθώς φιλόθεον, έργον την σεπτήν ανακομιδήν, του θείου σου λειψάνου, ειργάσατο εμφρόνως, ων και καλούμενος φιλόθεος.

Ρευστήν λαχών την φύσιν, νόμω αυτής ελειτούργησας, οίά περ ανθρώποις αποθανών, αλλά την στολήν σου την ιεράν, αδιάφθορον έδειξας, σώόν τε το σώμά σου το σεπτόν, τοσούτους ήδη χρόνους, ούπερ ευσεβροφόνως, νυν την μετάθεσιν γεραίρομεν.

Ισχύειν κατ’ αξίαν όλως ουδείς, ανυμνήσαι τα σα προτερήματα, Πάτερ Λουκά, όπερ επιστάμενος και αυτός, ως εγχωρούν προσήξά σοι, εκ ρυπαρών χειλέων άσμα μικρόν, όπως εύρω πταισμάτων πάντων λύτρον, ουκ απειθήσας πατρική εντολή.

**Θεοτοκίον.**

Σε πάσαι Θεοτόκε αι γενεαί, των ανθρώπων πιστώς μακαρίζουσιν, ώσπερ αυτή, πάλαι προεφήτευσας η Θεόν, τον μακάριον τέξασα, και τους σε υμνούντας ειλικρινώς ποιούντας μακαρίους, και δόξης αξιούντα, της ουρανίους σαις δεήσει.

**ΕΓΚΩΜΙΑ ΕΙΣ ΤΟ ΑΓΙΟ ΜΥΡΟΝ, ΨΑΛΛΟΜΕΝΑ**

**ΕΙΣ ΤΑΣ ΑΓΡΥΠΝΙΑΣ ΤΟΥ ΟΣΙΟΥ ΛΟΥΚΑ, ΕΜΠΡΟΣΘΕΝ ΤΟΥ ΤΑΦΟΥ ΑΥΤΟΥ.**

**Ήχος γ’ . Αι γενεαί πάσαι.**

Δεύτε νυν προθύμως, προσφέρωμεν τους ύμνους, Λουκά του μυροβλήτου.

Εξέλιπες του τάφου, αλλ’ο σος τάφος Πάτερ, μύρον αει εκβλύζει.

Μύρα των θαυμάτων, μυρίζεις τοις εκ πόθου, την μνήμην σου τελούσι.

Άσματα των ασμάτων, άσωμεν Λουκά πόθω,ιδού γαρ μύρον βρύει.

Ζης και μετά πότμον, Λουκά θαυματοβρύτα, και μύρον νυν εκβλύζεις.

Δεύτε οι εν κόσμω, ανυμνήσωμεν πάντες, ως μύρον ηντληκότες.

Μύρα των θαυμάτων, ο τάφος σου πηγάζει, Λουκά αεί ευώδη.

Ωραίος ο ναός σου, ένδοξος Λουκά μάκαρ, και μύρον αναβλύζει.

Θεάσασθε τον τάφον, Λουκά του εν Ελλάδι, το μύρον νυν λαβόντες.

Θαύμασιν ο Κτίστης, Λουκάς εδόξασέ σε, και μύροις την σην μνήμην.

Τίς σου κατ’αξίαν, το μύρον σου αινέσει, Λουκά θαυματοφόρε;

Δέχου μοι τον ύμνον, Λουκά Όσιε Πάτερ, και λύτρωσαι σον δούλον.

**Δόξα. Τριαδικόν.**

Ω Τριας Θεέ μου, Πατήρ Υιός και Πνεύμα, ελέησον σους δούλους.

**Και νυν. Θεοτοκίον.**

Παρθένε Παναγία, Χριστιανών το κέρας, ύψωσον σαις πρεσβείαις.

Η/Υ ΠΗΓΗ:

voutsinasilias.blogspot.gr

http://voutsinasilias.blogspot.gr/2010/02/7\_06.html